Kerap Sakit Kepala & Muntah Seolah-Olah Memancut, Simptom Pendarahan Otak -Pakar

“Aduh, sakitnya kepala… mungkin migrain biasa je kot..”
Ramai orang akan mengalami sakit kepala kerana migrain, stress dan sebagainya. Namun, sebahagian yang mengalami sakit kepala tidak menghiraukannya dan akan rasakan ianya normal. Jadi, doktor ini telah kongsi bahaya kerap sakit kepala dan muntah yang ramai taktahu boleh bawa maut.

WANITA PENGSAN & TAK SEDARKAN DIRI

Seorang wanita berumur 24 tahun dibawa ke jabatan kecemasan disebabkan dia pengsan di rumah. Ketika sampai di Triage kecemasan, pesakit terus dibawa ke zon merah(red zone) kerana pesakit sudah tidak sedarkan diri.

Triage ini adalah tempat yang anda wajib pergi dahulu sebelum buat pendaftaran di jabatan kecemasan. Disinilah keadaan pesakit akan diperiksa terlebih dahulu supaya zon pesakit boleh ditentukan. Jika stabil, pesakit akan menunggu di kawasan zon hijau. Manakala, jika separa kritikal, pesakit akan masuk zon kuning dan jika keadaan pesakit terlalu teruk, maka dia akan masuk ke dalam zon merah dan akan terus diperiksa oleh doktor.

TEKANAN DARAH TINGGI, DENYUTAN JANTUNG PERLAHAN, NAFAS TAK NORMAL

Ketika di zon merah, tekanan darah pesakit di ambil dan menunjukkan tekanan darah yang tinggi iaitu 190/70. Denyutan jantung pula tidak laju seperti orang biasa iaitu dalam lingkungan 55 denyutan dalam masa satu minit. Pernafasan pesakit juga tidak seperti biasa. Pesakit hanya tarik nafas sedikit sahaja dan kadarnya lebih kurang 10 pernafasan dalam seminit.
Aku pun mengambil sejarah pesakit daripada ahli keluarga sambil staff perubatan yang lain sedang menstabilkan pesakit. Ayahnya menyatakan bahawa pesakit menghadapi sakit kepala yang sangat teruk pada waktu pagi sebelum jatuh pengsan. Pesakit pada ketika itu mengerang kesakitan.
PESAKIT ALAMI MUNTAH YANG TERUK

Selain dari itu, pesakit juga mengalami muntah-muntah yang teruk. Digambarkan oleh ayahnya muntah tersebut seolah-olah MEMANCUT keluar dari mulut pesakit. Ayahnya ingat bahawa biasalah, mungkin sakit kepala dan muntah-muntah itu disebabkan keracunan makanan. Tetapi ia berakhir dengan pesakit tersebut pengsan.
Keadaan pesakit pada ketika itu sangat teruk. Pesakit tidak mempunyai tahap kesedaran yang normal dan menyebabkan kami pada ketika itu membuat keputusan untuk ‘Intubate’ pesakit. Proses intubate ini adalah proses dimana kita menidurkan pesakit terlebih dahulu dan membuatkan otot pesakit relaks dengan pemberian ubat.
Ini akan menyebabkan pesakit tidak bergerak dan pernafasannya terhenti. Kemudian satu tiub dimasukkan terus ke dalam paru-paru supaya oksigen dapat diberikan kepada pesakit. Kami pada ketika itu mengesyaki bahawa terdapat pendarahan yang berlaku pada bahagian otak pesakit. Ini kerana daripada cerita yang diberitahu oleh ayahnya pesakit mengalami sakit kepala terlebih dahulu, diikuti dengan muntah yang memancut dan kemudian pesakit pun pengsan tidak sedarkan diri.
SIMPTOM PENDARAHAN OTAK

Muntah yang memancut ini dalam perubatan dikenali sebagai PROJECTILE VOMITTING dan ia merupakan salah satu simptom yang menunjukkan terdapat pendarahan di dalam otak. Sakit kepala yang sangat teruk + muntah yang memancut merupakan simptom pendarahan otak yang selalu berlaku pada pesakit.
Pesakit kemudian di hantar ke jabatan pengimejan untuk melakukan CT-scan di bahagian otak. Ternyata dalam CT-scan otak pesakit tersebut terdapat pendarahan yang dipanggil sebagai Subarachnoid haemorrhage bermaksud pendarahan tersebut berlaku dibahagian bawah lapisan arachnoid.
Otak ini sebenarnya ada 3 lapisan iaitu Dura mater, Arachnoid mater dan pia meter. Arachnoid ini lapisan di tengah-tengah . Pendarahan di bahagian arachnoid ini meningkat tekanan di dalam bahagian tengkorak.

Tekanan di dalam tengkorak ini akan menolak otak di bahagian bawah(juga dikenali sebagai Brainstem) keluar melalui satu lubang yang dikenali sebagai Foramen Magnum. Bahagian brainstem ini penting untuk kawalan pernafasan dan juga tekanan darah. Sebab itulah pesakit mengalami tekanan darah yang tinggi berserta denyutan nadi yang lambat dan pernafasan yang tidak normal kerana kawasan brainstem tersebut telah mengalami masalah.
Ketiga-tiga tanda ini dipanggil sebagai Cushing’s triad dan dikatakan peratusan untuk pesakit selamat adalah tipis jika pesakit sudah mengalami tanda-tanda ini.
PUNCA

Apakah punca yang menyebabkan pendarahan otak dalam pesakit ini? Terdapat beberapa keadaan yang boleh menyebabkan pendarahan otak berlaku walaupun seseorang itu masih dalam usia muda. Sebagai contoh:
1.Berry Aneurysm – Saluran darah arteri membengkak menyebabkan ia boleh pecah bila-bila masa
2.Arteriovenous Malformation – Gumpalan saluran darah yang berlaku disebabkan terdapat hubungan terus di antara salur darah arteri dan vena.
Pesakit ini dimasukkan ke dalam ICU beberapa hari kemudian disahkan mengalami ‘Brain death’. Kesimpulannya jika anda menghadapi sakit kepala yang teruk berserta muntah yang memancut, sila pergi ke hospital secepat mungkin. Kerana ia mungkin menunjukkan anda sedang mengalami pendarahan di dalam otak.
Sumber: The Diagnosa


9 Sebab Mengapa Anda Kerap Sembelit dan Cara Mengatasinya

Tahukah anda di Amerika Syarikat sahaja, selain aspirin, jualan julap lebih tinggi berbanding ubat lain? Sebanyak USD 700 juta dibelanjakan setiap tahun untuk membeli julap dalam mengatasi masalah kerap sembelit yang kronik di kalangan orang dewasa.
Meskipun mampu mengatasi masalah kerap sembelit, penggunaan julap yang berterusan dalam jangka masa lama lebih banyak keburukannya antaranya ketidakseimbangan elektrolit dalam badan, dehidrasi, jangkitan usus, kerosakan buah pinggang dan hati.

Foto Kredit: yourhealth.asiaone.com
9 Sebab Mengapa Anda Kerap Sembelit
Antara sebab terjadinya sembelit adalah:

1. Malas buang air besar
Malas menunggu najis keluar sehabisnya ketika membuang air besar. Selalu terjadi pada anak kecil yang sedang belajar ke tandas.

2. Najis yang terlalu keras
Najis keras dan sakit apabila meneran menyebabkan pendarahan pada usus atau rektum.
3. Selalu tahan berak
Menahan daripada membuang air besar disebabkan sedang bekerja, tandas tidak selesa, atau sebagainya.
Foto Kredit: bt.dk
4. Angin dalam badan
Masalah penghadaman yang disebabkan oleh angin dalam badan, abdominal cramp dan kembung perut. Cuba berurut dengan pakar dan mereka yang mahir.
5. Kurang cecair dalam badan
Kurang fiber dan cairan dalam badan adalah faktor paling utama dan paling mudah untuk diselesaikan. Banyakkan minum air kosong dan lebihkan sayuran dan buah-buahan dalam diet anda.
6. Tekanan
Terlalu stres juga boleh menyebabkan sembelit selain menjadi punca kepada pemakanan yang tidak sihat.
http://stresscaredoc.com
7. Trauma lepas bersalin
Trauma yang teruk, contohnya selepas bersalin dan rasa takut untuk meneran.
8. Kurang zat besi
Kurang zat besi dalam badan hingga tiada tenaga untuk meneran.
9. Faktor Umur
Biasanya warga tua mengalami masalah ini akibat fungsi organ yang kurang efisyen, kurang bersenam, atau kurang pergerakan badan.
Apa jalan penyelesaian kepada masalah kerap sembelit yang kronik ini?
Foto Kredit: cremhel.com

Cara Mengatasi Masalah Kerap Sembelit
1. Ambil serat
Lebihkan pengambilan serat dalam setiap hidangan. Serat banyak terdapat dalam sayuran dan tumbuh-tumbuhan.

2. Minum banyak air
Minum sekurang-kurangnya 1.5 liter air setiap hari
3. Makan herba dan rempah
Masukkan herba dan rempah-ratus dalam hidangan seperti halia, kunyit, cili merah, ketumbar dan jintan manis. Kebanyakan herba dan rempah-ratus ini memudahkan penghadaman dan membuang toksin yang berkumpul pada hati, buah pinggang, perut dan limpa
Foto Kredit: sac.or.th
4. Cuka epal
Sebaik bangun tidur, minum satu sudu cuka epal. Ia meningkatkan penghasilan asid dalam perut secara tak langsung membantu penghadaman dan perkumuhan
5. Lemak berkhasiat
Makan lemak yang berkhasiat seperti minyak zaitun, minyak macadamia, avocado, ikan sardin, ikan kembung, ikan kurau, butter dan kekacang
6. Elakkan protein berlebihan
Elak mengambil protein secara berlebihan. Memadai dengan satu genggam untuk satu hidangan.
Makan daging merah yang segar
7. Senaman pernafasan
Lakukan senaman pernafasan setiap hari. Pernafasan yang sekata membantu menghilangkan stress dan melonggarkan saraf yang tersumbat
8. Banyakkan pergerakan fizikal
Lakukan senaman dan regangan badan. Senaman meningkatkan metabolisma, meningkatkan simulasi kontraksi usus dan melawaskan perkumuhan

9. Senaman mencangkung
Lakukan senaman mencangkung. Ia memberi tekanan pada perut dan usus, sekali gus memberi ‘gesa’ untuk buang air besar.
Foto Kredit: modbots.com.au

Buang Air Besar Setiap Hari Untuk Elak Masalah Kerap Sembelit
Ia adalah cara sebaiknya untuk mengeluarkan toksin, benda kotor dan hormon yang rosak dalam badan. Jika tidak, anda terdedah pada pelbagai masalah seperti kurang oksigen dalam darah akibat terlalu banyak toksin.
Bau mulut dan badan yang busuk, insomnia, mual dan gatal-gatal badan adalah simptom anda mengalami masalah sembelit.


Dah Mula Beroperasi, Ini Cara Nak Naik Kereta Api Laju ‘Hello Kitty’ Di Jepun!

Kereta api laju atau bullet train amat dikenali di negara matahari terbit iaitu Jepun. Bullet train Shinkansen berteknologi tinggi ini menjadi salah satu medium pengangkutan utama bagi rakyat di sana dan juga para pelancong. Terbaharu, rakyat Jepun dan juga para pelancong dapat merasai pengalaman untuk menaiki kereta api Shinkansen bertemakan Hello Kitty!
Buat anda yang merupakan peminat kepada animasi comel dalam dunia Sanrio ini pastinya teruja kerana dekorasi dalaman dan luar bullet train ini sangat comel dan cantik! Jom kita lihat apa ‘tawaran’ menarik yang anda akan dapat jika berpeluang menaiki Hello Kitty Shinkansen ini.

BILA BAKAL BEROPERASI?

Kereta api Shinkansen bertemakan Hello Kitty ini sebenarnya sudah dipertontonkan ramai pada tahun lepas dan hanya beroperasi dalam masa 2 bulan sahaja. Namun berita baik baru sahaja diterima oleh rakyat Jepun bahawa kereta api ini akan diperbaharui dan sudah beroperasi bermula 29 Januari 2019!

DEKORASI COMEL DAN MENARIK!

Kereta api Haruka ini akan membuka laluan dari Kansai Airport dan ke bandar-bandar utama di Tokyo. Apa yang menariknya rekaan kereta api ini bertemakan pakaian tradisional orang Jepun dan mempunyai warna serta bunga-bungaan yang melambangkan negara Jepun. Memang akan jadi tumpuan orang bergambar dan instaworthy!
Via : https://www.jr-hellokittyshinkansen.jp/en/
MACAM MANA NAK NAIK HELLO KITTY TRAIN NI?
Laluan Shinkansen Hello Kitty
Senarai harga tiket kereta api.

Untuk menaiki Hello Kitty Shinkansen ini anda juga boleh menggunakan JR Pass (Japan Railway Pass) yang ternyata akan memudahkan perjalanan anda di sana. Namun, anda dinasihatkan untuk membuat tempahan tempat duduk terlebih dahulu supaya tidak terganggu dengan keadaan sesak.
JADUAL PERJALANAN DARI STESYEN

Namun, harus diingatkan bahawa anda membuat perancangan tarikh yang betul supaya tidak kecewa apabila Hello Kitty Train ini tidak beroperasi pada tarikh di bawah:

September 3rd to September 5th
September 26th to September 28th
October 21th to October 24th
November 2nd
November 4th
November 13rd to November 15th
November 26th
December 5th to December 7th
December 26th to December 28th
January 21st to January 23rd
February 13th to February 15th

Via: https://www.jr-hellokittyshinkansen.jp/en/
COMELNYA!

Sumber : Hello Kitty Shinkansen


Kereta Honda HR-V RS Terima Sambutan Luar Biasa Di Malaysia. Fuh, Ini Baru Kereta Idaman!

Suatu ketika dahulu kereta mungkin hanya dikelaskan sebahagian daripada kehendak, namun kini ia sudah tersenarai sebagai salah satu keperluan dalam hidup terutamanya bagi mereka yang sudah berkeluarga. Namun, dilema untuk memilih kereta idaman mana yang terbaik dan sesuai untuk anda dan seisi keluarga pastinya kerap menghantui.

Bak kata orang, alang-alang dah nak beli kereta tu, baik cari yang best terus baru puas hati. Berikut kami kongsikan tentang kereta Honda HR-V RS baharu yang boleh dikatakan antara kereta Utiliti Kompak Sukan (SUV) paling best di Malaysia setakat ini. Nak beli Honda HR-V RS? Baca ni dulu!

VARIASI BAHARU INI LEBIH MANTAP DAN BERGAYA!

Variasi HR-V RS serius nampak lebih sporty dan menarik apabila bahagian luarannya mengetengahkan reka bentuk signature Honda yang dikenali sebagai Solid Wing Face. Antara rekaan yang paling ketara ialah semua lampu dipertingkatkan dengan lampu utama, lampu nyalaan siang (DRL), lampu kabus dan kombinasi lampu belakang daripada LED. Varian HR-V RS hadir dengan rim aloi dwitona bersaiz 18 inci, rekaan gril hadapan lebih garang, selain bampar hadapan dan belakang terkini yang meningkatkan penampilannya. Cantik sangat!
RUANG KABIN LEBIH LUAS

Ruang kabin HR-V RS pula sangat luas dan ia didatangkan dengan rekaan tempat duduk kulit baharu berwarna hitam yang kelihatan lebih elegan dan mewah. Paling menarik perhatian apabila ia turut dilengkapi Pedal Penukar Gear (Paddle Shift), Tempat Duduk 8 Talaan Kuasa untuk pemandu dan pedal sport sebagai sebahagian daripada pakejnya.

Bahagian kargonya pula boleh laras dengan pelbagai mod konfigurasi dan ini merupakan salah satu ciri penting untuk model ini. Ia direka agar ruangnya lebih luas, praktikal dan penuh fungsi sekaligus menawarkan keselesaan dan kemudahan untuk penumpang dan memberi keseronokan memandu (Joy of Driving) kepada pemandu.

SISTEM STERENG VARIABLE GEAR RATIO (VGR)
Selain itu, Honda HR-V RS dilengkapi Sistem Stereng Variable Gear Ratio (VGR). Ini merupakan sistem stereng yang berfungsi mengubah nisbah gear dan jumlah sudut stereng secara automatik berdasarkan kepada kelajuan kereta. Admin difahamkan apabila anda memandu HR-V RS, stereng dirasakan dapat memberi input lebih baik dengan sudut stereng yang lebih kecil. Jadi, anda akan rasa lebih yakin dan pergerakan tangan juga dapat diminimumkan.

Jika dilihat dalam pemanduan dunia sebenar pula, ciri ini sememangnya berguna ketika memandu di laluan yang banyak selekoh. Sekaligus dapat mengurangkan keletihan dan menawarkan kualiti pemanduan lebih sporty. Anda juga pasti akan mula menghargai ciri ini ketika hendak mengambil selekoh atau masuk ke ruang parkir kerana VGR akan menambah baik tindak balas stereng.
CIRI KESELAMATAN JUGA DIPERTINGKATKAN
Bila nak bawa keluarga yang tersayang mestilah cari kereta yang lengkap dengan ciri keselamatan yang terbaik. Bagi yang bercadang untuk membeli HR-V RS ini anda tidak perlu risau lagi kerana salah satu ciri keselamatan tambahan yang mula diperkenalkan pada sedan Honda Accord sebelum ini turut diikuti oleh Honda CR-V dan sekarang ia sudah dipasang untuk HR-V RS juga.

Honda LaneWatch berfungsi memaparkan imej objek yang ada pada titik buta sebelah kiri apabila pemandu mengaktifkan lampu isyarat membelok. Ia berfungsi menerusi sebuah kamera yang dipasang pada cermin sisi sebelah penumpang. Jadi, pemandu dapat melihat apa yang ada berhampiran keretanya sebelum masuk ke selekoh atau menukar haluan dengan selamat. Senang betul!

Bukan itu sahaja, HR-V RS juga dilengkapi Kamera Undur Pelbagai Sudut (Multi-Angle Rear-View Camera) demi memberi kemudahan kepada pemandu. Paling penting HR-V RS tetap hadir dengan ciri keselamatan standard seperti enam beg udara, Isyarat Berhenti Kecemasan (Emergency Stop Signal), Bantuan Kestabilan Kenderaan (Vehicle Stability Assist) dan Bantuan Mula Mendaki (Hill Start Assist).
JOM KE BILIK PAMERAN HONDA SEKARANG!
Jadi, apa pandangan anda tentang Honda HR-V RS? Luar biasa kan? Admin sarankan anda ke Pengedar sah Honda berhampiran untuk lihat sendiri betapa hebatnya kereta idaman rakyat Malaysia yang satu ini. Apa yang pasti admin yakin ada tawaran hebat dan hadiah menarik untuk anda.
Haa… apa yang anda tunggu lagi tu? Tempah sekarang dan bawa pulang kereta baharu anda sekarang! Sebarang maklumat lanjut tentang promosi dan ganjaran, anda boleh layari laman sesawang Honda.


Ini 5 Kereta Terbaik Untuk Keluarga Bagi Tahun 2015

Jika anda sedang tercari-cari sebuah kereta, pasti anda akan pening kepala memikirkannya. Terlalu banyak pilihan yang ada di pasaran ketika ini dan beberapa model baru yang bakal muncul di pasaran.
Ada yang membeli kereta berdasarkan status, ada yang disebabkan praktikalitinya dan ada juga yang beli hanya kerana hendak pergi dari satu tempat ke tempat yang lain.

Bagi mereka yang telah berkeluarga, antara ciri-ciri yang perlu ada adalah:
a) Ruang yang selesa untuk memuatkan seluruh isi keluarga. Senang untuk anak kecil pergi ke depan dan ke belakang. Dia tidak akan bosan duduk setempat.

b) Faktor keselamatan dan keselesaan penumpang. Bukan sahaja kita rasa selamat bawa anak-anak dan keluarga, mereka juga akan rasa lebih selesa.

Kereta terbaik untuk keluarga
Anda bolehlah pilih salah satu daripada 5 kereta terbaik untuk keluarga tahun 2015 berikut.

1. Proton Exora (RM 60,000)
Foto Kredit: carsguide.com.au
Ini adalah yang paling murah dan berpatutan.
Dengan harga serendah RM60,000, anda boleh dapatkan Proton Exora buatan Malaysia yang boleh memuatkan seramai tujuh orang bagi mereka yang mempunyai ahli keluarga yang ramai. MPV Kompak yang mempunyai enjin 1.6 liter ini mempunyai harga yang amat berpatutan tanpa mengabaikan ciri-ciri keselamatan dan mempunyai lima variasi warna yang menarik.

2. Nissan Teana (RM 139,800)
Foto Kredit: geartinggi.com
Bagi mereka yang mempunyai ahli keluarga seramai lima orang, Nissan Teana merupakan kereta segmen-D yang amat sesuai bagi keluarga yang inginkan keterampilan menarik dan eksekutif.
Dengan harga bermula dari RM139,800 di atas jalanraya, ia mempunyai teknologi Xtronic CVT yang memberikan kuasa dan pecutan yang diingini serta menjimatkan minyak. Terdapat lima warna yang menarik iaitu Biru, Perak, Hitam, Emas dan Putih dan ia mempunyai jaminan tiga tahun atau 100,000 kilometer, yang mana dulu.

2. Audi A3 (RM 179,900)
Foto Kredit: paultan.org
Kereta sedan buatan Jerman ini mempunyai garisan kontur yang dinamik dan moden yang menunjukkan seolah-olah seperti seorang pengangkat berat yang berotot.
Kereta Audi A3 yang bergaya ini boleh dimiliki pada harga serendah RM179,900. Dengan enjin berkuasa turbo, ia mempunyai daya pecutan yang amat mengagumkan di samping memberi keselesaan kepada semua penumpang.

4. Toyota Alphard (RM 338,000)
Foto Kredit: okemobil.net
Jika sebelum ini anda perlu membeli dari orang ketiga untuk mendapatkan Toyota Alphard, kini UMW Toyota selaku pengedar sah di Malaysia akan mengimport untuk anda terus dari Jepun.
Bayangkan anda sedang membawa penumpang yang ramai tetapi anda dapat rasakan seperti sedang memandu sebuah kereta sport yang sangat responsif dan mempunyai ciri-ciri keselamatan yang terbaik.
Harga bermula dari RM338,000 dan jika anda seorang yang berkemampuan, Toyota Alphard adalah sebuah Premium MPV dan merupakan di antara 5 kereta terbaik untuk keluarga tahun 2015.
5. Range Rover Sport (RM 859,888)
Foto Kredit: kensomuse.com
Sekiranya wang bukanlah penghalang dan anda inginkan yang terbaik untuk keluarga anda, Range Rover Sport merupakan di antara 5 kereta terbaik untuk keluarga tahun 2015 yang anda perlu pandu uji sendiri untuk mengetahui kehebatannya.
Kata-kata tidak dapat gambarkan betapa sedap dan lajunya kereta SUV Premium yang juga kelihatan begitu cantik sekali. Anda dan keluarga pasti berasa begitu selesa dengan dalaman yang mewah yang turut boleh memuatkan tujuh orang di dalamnya.
Harga bermula dari RM859,888 dan merupakan pilihan terbaik di antara 5 kereta terbaik untuk keluarga tahun 2015.

Akhir kata

Semoga senarai ini serba-sedikit membantu bagi sesiapa yang sedang window-shopping untuk kereta baru. Apa-apapun, berbelanjalah ikut kemampuan!


Keriangan Eksplorasi Alam Semulajadi Bertaraf Dunia Di Setia Ecohill Park

Di tengah-tengah ketandusan kota, siapa sangka masih terdapat kehijauan yang dilengkapi dengan fasiliti bertaraf antarabangsa? Jangan buang masa lagi, bagi ibu bapa yang sentiasa mencari-cari lokasi yang sesuai untuk beriadah bersama keluarga, inilah masanya untuk anda mengunjungi ‘permata’ yang tersembunyi ini.
Setia EcoHill yang terletak di Semenyih merupakan perbandaran eko pegangan bebas yang telah dirancang dan dibangunkan untuk pengekalan jangka panjang. Di tengah-tengah perbandaran tersebut ialah EcoHill Park, iaitu taman seluas 11 ekar yang terletak di puncak bukit – bayangkan pemandangannya yang dikelilingi kehijauan, amat mengagumkan!

Setia EcoHill sebenarnya telah dibuka kepada orang ramai sejak 8 Oktober 2013 lalu. Sejak itu, taman tersebut menjadi destinasi popular untuk semua lapisan generasi termasuklah muda-mudi yang tertarik dengan udara segar, pemandangan memukau serta landskapnya yang menakjubkan.
Anda boleh luangkan masa seharian di sini bersama ahli keluarga dan sahabat handai, dari pagi sampai ke petang. Terdapat pelbagai aktiviti yang boleh dilakukan dan tentunya anda takkan berasa bosan.

Antaranya adalah seperti berikut:

1. Fitness 123

Bukan sekadar gimnasium biasa, Fitness 123 menawarkan pengalaman senaman kardio yang lengkap melalui sebuah gimnasium dengan tiga stesen yang berperingkat.
Di samping itu, terdapat laluan joging dan berbasikal sepanjang 3 kilometer di sekeliling EcoHill Park supaya anda dapat menyeimbangkan kekuatan, latihan fleksibel dan stamina sambil menikmati keindahan panorama alam semulajadi.
2. Play Play

Kawasan permainan kanak-kanak direkabentuk khas bagi membolehkan mereka belajar menerusi aktiviti eksplorasi dan bermain. Wall Holla memperkenalkan permainan interaktif yang melibatkan kecergasan fizikal di samping melahirkan imaginasi dan menggalakkan kemahiran berfikir. Inovasi Belanda yang memenangi pelbagai anugerah di peringkat dunia ini adalah pertama seumpamanya di Malaysia.
Banyak lagi elemen menarik seperti Explorer Dome, sebuah set aktiviti permainan memanjat berbentuk kubah. Ia dilengkapi dengan struktur bertali di mana kanak-kanak perlu mencari jalan ‘masuk’ dan ‘keluar’ untuk melepaskan diri; dan Home yang memberikan kanak-kanak kecil ruang untuk melakonkan watak dan lakonan fizikal.

Percayalah, anak anda pasti tidak mahu pulang apabila sampai ke tempat permainan ini. Persekitaran yang menawarkan pengalaman serba baru ini menjadikan pengunjung seolah-olah anda berada di luar negara pula.

3. 360 Degree @ Ketinggian Tertinggi Taman

Berketinggian 92.1 meter dari aras laut, puncak di taman ini menawarkan pemandangan yang tercantik di Setia EcoHill.
Untuk sampai ke puncak, anda perlu mengembara berjalan kaki atau berbasikal laluan berliku. Setimpal dengan cabaran yang dilalui untuk sampai ke puncak tersebut, perjalanan tersebut pastinya berbaloi apabila anda dihamparkan dengan kehijauan, bayu yang mengulit kedamaian dan langit biru yang menyegarkan mata.
Selain itu, anda juga dapat melihat pemandangan kotaraya Kuala Lumpur dengan lebih jelas. Jika langit cerah dan tidak berjerebu, anda boleh menyaksikan Menara KLCC dari sini!

4. Pelbagai Aktiviti Untuk Keluarga

Tidak cukup dengan pelbagai fasiliti dan kemudahan yang disediakan di Setia Ecohill Park ini, pihak penganjur turut memeriahkannya lagi dengan beberapa aktiviti khusus untuk pengunjung setia taman ini.
Antaranya, senaman Zumba yang diadakan setiap Ahad dan kempen kitar semula yang dijalankan pada hari Ahad pertama setiap bulan. Di samping beriadah dan berekreasi, para pengunjung juga dapat menyumbang ke arah mempertingkatkan kualiti alam semulajadi.

5. Dikelilingi Taman Indah
Elegan, dilengkapi landskap moden, dan menyejukkan mata, boleh dikatakan tempat ini sesuai bagi seluruh warga kota yang bergelut dengan keserabutan tempat kerja mahupun mereka yang ingin bersantai sambil mencari ilham serta inspirasi.
Seluruh jiwa raga anda pasti akan tenang apabila tiba di taman-taman indah menyegarkan yang direka unik di sekitar EcoHill.
Kunjungi Sekarang!
Jemputlah datang beramai-ramai ke EcoHill Park yang terletak di Setia EcoHill, Semenyih. Bawa sekali seisi keluarga atau sahabat handai kerana anda pasti berseronok sepanjang anda berada di sini. Yang pastinya, ia taman yang lain daripada yang lain, dan sesuai untuk semua peringkat umur.

Untuk maklumat lanjut, sila hubungi 03-8724 2255. Show Village yang terletak bersebelahan Setia EcoHill Welcome Centre sedia untuk dikunjungi jika anda mempunyai pertanyaan lanjut.

Isnin-Jumaat / Hari Bekerja: 9pagi – 6 petang & Hujung Minggu & Cuti Umum: 10 pagi – 6 petang
(Koordinat GPS: 2.924088, 101.844021)


5 Kerja Part Time Online Di Rumah Yang Mudah

Kerja Part Time
Ramai orang sering kaitkan kerja part time atau separuh masa di rumah ini hanya untuk golongan surirumah sahaja. Namun tanggapan tersebut ternyata jauh tersasar dengan zaman serba moden yang sedang kita harungi ini. Fenomena bekerja di rumah ini telah lama digunapakai di negara-negara moden yang lain dan baru-baru ini ia telah menjadi satu lumrah dan semakin banyak kerja part time yang boleh dilakukan di rumah. Tidak kira anda tinggal di Shah Alam, Bangi, Serdang, Puchong atau dimana sahaja, batas geografi bukan lagi menjadi kekangan.
Contoh kerja part time yang biasa kita dengar ialah isi sampul surat, lipat katalog, cleaner, call centre, cikgu tuisyen, cikgu tadika, cashier, event crew, edar flyers atau fotografi. Ada yang lumayan dan bergaji besar dan ada yang tidak. Rata-rata, hanya boleh dilakukan pada hujung minggu atau waktu malam sahaja.

Tidak seperti kerja part time yang perlukan kita hadir secara fizikal, kerja part time onlie di rumah lebih selesa. Berikut adalah senarai kerja part time online di rumah bagi mereka yang ingin menambah pendapatan keluarga bagi menampung kos sara hidup yang semakin meningkat dari tahun ke tahun. Tidak perlukan modal apa-apa!
1. Data Entry (Kerja masukkan data)
Bagi kerja data entry ini, anda perlukan komputer desktop ataupun komputer riba bagi membolehkan anda menyiapkan seberapa banyak masukan data yang diperlukan. Kebiasaannya syarikat gergasi seperti dalam bidang telekomunikasi, insurans dan sebagainya yang melibatkan data pengguna yang banyak memerlukan ramai orang bagi jawatan data entry ini.

Ada yang dibayar mengikut jam dan tidak kurang juga yang dibayar mengikut banyak mana data yang dimasukkan. Secara purata anda boleh mendapat sekitar RM5 sejam hanya dengan berada di depan komputer dan setelah siap, anda boleh emelkan semula kepada majikan anda. Bayaran seringkali dibuat sebulan sekali mengikut banyak mana kerja yang anda telah lakukan.

2. Transcribe (Kerja menyalin semula)
Berlainan dengan data entry, kerja part time transcribe lebih kepada menyalin semula dokumen atau audio. Speech dari orang-orang tertentu selalu diperlukan dalam bentuk teks. Kita perlu dengar dan salin semula ucapan mereka satu persatu. Betulkan mana tatabahasa yang salah jika perlu.
Jika ada dokumen yang sangat tebal dan bakal memakan masa yang lama untuk scan, lebih baik taip semula sahaja.
Sama seperti kerja part time data entry, secara purata anda boleh mendapat sekitar RM5 sejam. Namun ia bergantung kepada tahap kesukaran kerja yang diberikan dan bilangan patah perkataan.
3. Pereka Grafik
Percaya atau tidak, hanya dengan buat logo sahaja boleh dapat minimum RM100? Jika anda seorang yang kreatif dan mempunyai kemahiran menggunakan perisian multimedia komputer, kerja part time sebagai seorang pereka grafik juga boleh dilakukan. Kebiasaannya syarikat pengiklanan atau pemasaran banyak menggaji seorang pereka grafik secara part time di rumah. Bukan itu sahaja, ramai syarikat kecil (SME) memerlukan khidmat merekabentuk bunting, banner, flyer, business card dan macam-macam lagi.
Bayaran pula biasanya mengikut projek tertentu yang kadangkala boleh mencecah ribuan ringgit untuk kerja yang mengambil masa beberapa hari sahaja. Bayaran pula bergantung kepada pelanggan syarikat yang menggaji anda, ada yang dibayar setelah hasil kerja anda diterima oleh pelanggan; tidak kurang juga yang dibayar berbulan kemudiannya.
Jika tiada kepakaran ini, boleh mula belajar menggunakan Adobe Photoshop!
4. Penulis
Bagi mereka yang berbakat menulis pula, terutamanya bagi yang pandai untuk luahkan perasaan mereka melalui tulisan samada pengalaman peribadi atau blog, reviu peranti atau telefon dan bermacam-macam lagi. Anda perlukan komputer peribadi atau komputer riba dan juga sambungan internet untuk menyerahkan penulisan anda untuk dinilai.
Jika anda dahulu pernah bekerja dalam bidang teknikal, memang ada permintaan untuk penulisan teknikal. Jika bekerja dalam bidang Human Resource, boleh bantu sesiapa yang ingin buat resume atau cover letter dengan sedikit bayaran. Proofreading dan editing juga salah satu cabang yang boleh diambilkira. Hanya baca semula teks yang ditulis, perbetulkan mana-mana tulisan dan tatabahasa yang salah agar nampak lebih kemas.
Khabarnya, ada juga pemilik blog yang tercari-cari penulis artikel yang berkualiti tinggi. Terma ini dipanggil Guest Blogging, dimana kita boleh menulis di sesuatu blog yang terkenal menggunakan nama kita sendiri.
Dari segi bayaran, ia selalunya bergantung kepada banyak mana patah perkataan yang diperlukan dan juga berapa teknikal dan mendalam subjek yang ditulis tersebut. Anda boleh jangkakan pendapatan sekitar RM5-RM10 untuk satu artikel yang panjangnya 300-400 patah perkataan.
Jika ingin cuba kerja penulis part-time bersama kami, boleh isi borang di sini.
5. Translator (Penterjemah)
Kerja part time di rumah sebagai seorang penterjemah pula memerlukan seseorang itu mahir di dalam beberapa bahasa terutamanya penguasaan tatabahasa. Jadikan kamus bahasa sebagai teman hidup anda dan anda boleh berjaya sebagai seorang penterjemah yang berkaliber bagi mengatasi kesilapan terjemahan secara langsung dan bukannya di dalam konteks bahasa asal. Syarikat-syarikat multinasional sering kali memerlukan seorang penterjemah bagi menterjemah segala dokumen bahasa ibunda syarikat tersebut ke bahasa negara lain di mana mereka mempunyai pejabat.
Untuk seorang penterjemah, bayaran juga sering dikaitkan dengan bilangan patah perkataan yang perlu diterjemah dan secara kasarnya anda boleh dapat sekitar RM5 untuk setiap 200-300 patah perkataan yang akan diterjemah.

Foto Kredit: notsosourlemons.wordpress.com
Di mana boleh cari kerja part time?
Untuk pasaran dan permintaan dari Malaysia, boleh cuba portal yang terkenal iaitu Mudah.my. Di sana, sesiapa sahaja boleh senaraikan kepakaran yang mereka ada mengikut negeri. Alternatif lain ialah portal Majalah.com yang mempunyai seksyen khas mencari pekerja part time di seluruh Malaysia.
Ada banyak laman web yang menyediakan ruang untuk golongan freelance memberikan servis mereka yang terbaik.  Bagi pasaran antarabangsa yang lebih global, kami cadangkan laman di bawah:
1. PeoplePerHour.com – Laman dari United Kingdom (UK) ini sangat terkenal kerana bayaran adalah dalam Great Britain Pound (GBP). . Penyedia servis pula datang dari pelbagai negara kerana tukaran matawang yang tinggi.
2. Fiverr.com – Setiap servis yang bakal kita sediakan cuma berharga USD 5 sahaja. Tambahan untuk servis tersebut, seperti untuk siapkan dalam masa sehari, boleh ditambah harganya lagi. Apa yang menarik tentang Fiverr, ada servis yang pelik-pelik, yang tidak pernah kita dengar.
Harapan kami
Sememangnya, kerja part time online di rumah seperti di atas boleh didapati dengan mudah pada zaman sekarang. Tetapi anda harus berwaspada dengan syarikat yang memerlukan anda membayar wang pendahuluan terlebih dahulu sebelum memulakan sebarang kerja part time di rumah.
Mari kita jadi freelance untuk menampung belanja keluarga kita!


Jangan Takut Dilabel Manja. 5 Kerja Rumah Ini Patut Dielak Semasa Hamil

“Aduhai, rasa tak laratnya nak buat semua kerja rumah ni. Tapi, takkan nak tangguh kerja saja. Nanti suami balik, satu pun tak siap lagi. Malulah kalau dikatanya aku ni manja sangat.”
Wanita memang sinonim dengan kerja-kerja rumah. Dalam keadaan mengandung sekalipun, masih ramai wanita yang melakukan pelbagai kerja rumah tanpa mengenal erti penat. Sungguhpun dilanda keletihan, ramai yang takut dianggap ‘manja’, ‘pemalas’, dan sebagainya jika tidak berbuat apa-apa.

Sebenarnya tubuh ibu mengandung adalah lebih sensitif dan memerlukan penjagaan khusus sepanjang tempoh mengandung. Sehubungan itu, ada beberapa jenis kerja rumah yang sepatutnya dihindari ketika hamil, terutamanya apabila ibu mengalami komplikasi atau pernah menghadapi masalah kesihatan dalam kehamilan sebelumnya.pantang ibu hamil
5 Jenis Kerja Rumah Yang Patut Dielakkan Oleh Ibu Mengandung
Menurut laman web kesihatan LiveStrong, kerja-kerja rumah yang biasa dilakukan seperti menyapu, mengemop lantai, dan mengemas adalah selamat dilakukan kerana ia diibaratkan sebagai senaman berimpak rendah yang bagus untuk kecergasan anda.

Namun, beberapa kerja rumah perlu diberikan lebih perhatian seperti:

1. Mengangkat Barang Berat
Kalau anda perasan, apabila masuk trimester ketiga, ramai ibu mengandung mula dipengaruhi oleh hormon yang menjadi punca nesting instinct. Masa inilah ibu rasa rimas ‘semacam’ bila tengok benda bersepah dan asyik nak mengemas.
Ketika ini, mungkin ada yang rasa teringin nak menyusun atur perabot di rumah sambil-sambil mengemas rumah. Kalau boleh, elakkan mengangkat atau mengalihkan benda berat kerana ia boleh menyebabkan kecederaan kepada ibu mengandung. Untuk mengangkat barang yang sederhana berat seperti bakul baju, barang-barang dari kedai, atau mendukung bayi, pastikan anda ingat untuk mengenakan postur yang baik seperti dalam rajah di bawah.
Elakkan membongkok ketika mengankat barang. / Foto Kredit: mayoclinic.org
Postur semasa mendukung anak kecil yang betul untuk mengelakkan sakit belakang. / Foto Kredit: confusedparent.in
2. Membersihkan Tandas
Membersihkan tandas boleh mendatangkan bahaya kerana sabun pencuci boleh mendedahkan ibu yang sarat mengandung kepada bahaya lantai licin. Selain itu, ia juga melibatkan penggunaan bahan kimia yang berbau tajam dan kurang selamat.
Namun, jika terpaksa mencuci tandas, lakukanlah sekadarnya saja. Gunakan bahan pencuci yang diperbuat daripada bahan semulajadi seperti cuka, perahan lemon, dan baking soda. Atau anda juga boleh menggunakan produk pencuci jenis organik.
Foto Kredit: madeformums.com
3. Menggantung Langsir, Mencuci Kipas Angin
Ketika perut ibu mengandung semakin membesar, mereka akan mengalami perubahan pusat graviti tubuh. Oleh itu, keseimbangan badan lebih sukar dikawal dan ibu berisiko untuk jatuh.
Oleh itu, kerja-kerja yang melibatkan ibu memanjat tangga atau kerusi sebegini seeloknya ditunda dulu atau dilakukan oleh ahli keluarga yang lain.
Foto Kredit: hometriangle.com
4. Mencuci Sangkar / Membuang Najis Kucing
Memelihara kucing boleh mendedahkan anda kepada toksoplasmosis, sejenis parasit yang dipindahkan melalui najis kucing. Parasit ini boleh mendedahkan kandungan kepada masalah kesihatan yang serius serta turut menjejaskan kesihatan ibu.
Sekiranya tiada ahli keluarga lain yang dapat melakukan rutin ini setiap hari, pastikan anda memakai sarung tangan dan mencuci tangan sebersih-bersihnya menggunakan sabun antiseptik.
Foto Kredit: furrypetsandmore.com
5. Mengecat Perabot / Rumah
Kebanyakan jenis bahan kimia seperti varnish, cat, dan pelarut yang mengandungi komponen berasaskan petroleum. Ia dikhuatiri boleh menyebabkan masalah kesihatan kepada ibu mengandung apabila menghidunya. Maka, jika anda rasa teruja untuk menghias bilik bayi, pastikan anda menghindari kerja-kerja mengecat.
Menurut BabyCenter, kajian mendapati bahawa semua bahan ini termasuklah racun pembasmi serangga perosak (piperonyl butoxide) mampu mengganggu perkembangan bayi dalam kandungan. Oleh itu, jauhi segala jenis aktiviti yang boleh mendedahkan anda kepada bahan kimia sebagai langkah yang paling selamat.
Foto Kredit: hometuneup.com
Anda Mungkin Rasa Selamat, Tapi…
…kerja-kerja rumah ini mungkin boleh menyebabkan beberapa masalah serius yang tidak anda sedari. Sebuah kajian yang dilaporkan oleh Daily Mail menunjukkan bahawa kerja-kerja rumah yang terlalu berat dan banyak boleh meningkatkan kemungkinan melahirkan bayi pramatang sebanyak 25%.
Larangan ini terutamanya amat patut dititikberatkan jika ibu pernah mengalami keguguran, tanda-tanda kelahiran pramatang, plasenta previa, tekanan darah tinggi, atau kondisi kesihatan lain yang disahkan oleh doktor. Tak salah ibu-ibu nak jadi independent, tapi kesihatan anda dan bayi perlu tetap diutamakan ya!


H20+ Perkenal Rangkaian Produk Baru Di Platform 11street

Kuala Lumpur- H20+ Beauty, jenama produk kecantikan yang sudah bertapak selama 26 tahun memperkenalkan rangkaian produk baru yang pastinya menjadikan wanita lebih cantik dengan auranya yang tersendiri.
Luxor Beauty World Sdn Bhd, pengedar utama produk H20+ di Malaysia melantik 11street sebagai rakan penjual online secara rasmi. Melalui kerjasama ini, H20+ menyasarkan kepada pengguna yang memilih untuk membeli-belah secara online dan pemilihan 11street adalah sangat tepat memandangkan ia adalah antara penjual online yang menjadi pilihan rakyat Malaysia.

Kerjasama H20+ Dan 11street Memudahkan Pelanggan
Menurut Bruce Lim, Timbalan Presiden Merchandising 11street, melalui kajian online yang dilakukan, majoriti rakyat Malaysia memilih untuk membeli-belah secara online kerana satu sebab iaitu kemudahan atau convenience.
“Membeli-belah secara online adalah trend yang menjadi pilihan oleh pengguna global buat masa kini berikutan perkembangan dunia teknologi selaras dengan cita rasa masyarakat buat masa kini. Jadi untuk memastikan H20+ dapat bersaing dalam pasaran tempatan, maka kami bekerjasama dengan 11street kerana ia adalah platform yang mesra pelanggan dan memudahkan orang ramai membeli produk secara online,”-Wong Meng Choy, Ketua Pegawai Eksekutif, Luxor Beauty World Sdn Bhd.

Kami di 11street memandang kajian ini sebagai trend yang meningkatkan lagi e-dagang di Malaysia dengan lebih banyak produk dapat dipasarkan. Kerjasama dengan H20+ memang dialu-alukan oleh pihak 11street.

Foto Kredit: iplicit.com
Keunikan Produk H20+ Berasaskan Air
H20+ memperkenalkan rangkaian produk kecantikan yang dihasilkan mengguna bahan yang sesuai untuk kulit melalui penggunaan teknologi yang moden serta terkini. Semuanya dihasilkan mengguna gabungan air asli menjadikan produk berasaskan air tanpa parabens, mineral oils atau phthalates.
Berikut adalah rangkaian produk H20+:

Oasis – koleksi legasi produk hidrasi yang mengubah kulit suram kepada supple dan melembutkan kulit menjadikannya berseri
Infinity+(sebelumnya Sea Results) – produk anti penuaan yang menghentikan ‘ripple effect’, iaitu kesan penuaan dengan cepat dan berkesan
Waterbright (sebelumnya Waterwhite) – produk hydra-powered yang memberi kesan keputihan mengandungi vitamin C yang menghilangkan bintik-bintik hitam dimuka, meratakan warna kulit dan menyerikan seluruh wajah
Elements – membersih semua jenis kulit, memberi hasil yang menakjubkan dengan memberi kesan khas pada rona wajah. Berasaskan air, ia adalah formula baru yang menambah kecantikan pada semua jenis produk penjagaan kulit
Body Care – garam laut, eucalyptus, aloe vera, susu dan penjagaan khusus memaksimumkan kekuasaan H20 dalam membersihkan, melembap dan melembutkan kulit dari wajah hingga ke kaki

Rekaan Pakej Baru
Bukan sahaja mengguna teknologi yang moden dan terkini untuk menghasilkan produk H20+ yang bermutu tinggi dalam memberi kecantikan pada wanita di luar sana, pembungkusannya juga diperbaharui dengan rekaan lebih moden sesuai dengan penampilannya sebagai produk berasaskan air. Ia direka oleh artis grafik, Ayaka Ito yang sering memperkenalkan rekaan yang menakjubkan.
Kini, dengan adanya produk H20+, wanita boleh memilih untuk memiliki kulit yang lebih cantik, berkongsi tips kecantikan dan berkongsi video di Facebook : https://www.facebook.com/H20PLUSBEAUTY MALAYSIA untuk pengalaman NOW*WOW.


Ekoran Kertas Bocor UPSR 2014, Abang Ini Luah Perasaan Di Facebook!

Kertas Bocor UPSR 2014
Berikut ialah luahan perasaan Nazmi Shaharani di Facebook tanpa suntingan seperti yang terdapat di sini. Baca dahulu dan kongsikan dengan kami pendapat anda di ruangan komen.
Foto Kredit: Facebook Zaimi Shaharani

Nak meluahkan rasa sikit. Kat sini… yg mungkin x de sape hirau.
Sejak peristiwa kebocoran soalan UPSR beberapa mig lalu, aku sebenarnya rasa sedih. Tak tau kenapa… tp aku amat terasa dgn apa yg berlaku skrg.
Semuanya mengenai PROFESION PERGURUAN.
Aku yakin semua rakyat Malaysia setiap hari dihadapkan dgn berita di akhbar, televsion, radio dan tak cukup dengan itu… dgn hebahan berita melalu media lain spt WhatsApp, LINE, WeChat dll… semuanya menceritakan 2 lagi CIKGU di TANGKAP… 3 lagi CIKU di TANGKAP… ditujukkan di media polis mengheret guru ke hulu ke hilir dgn memakai baju cap PENJARA.
Persoalan:
HINAKAH CIKGU sehingga KAU perlakukan bergitu???
PERLUKAH KAU highlight kan di Media atas kesalah yg sebenarnya tidak mendatangkan apa2 keuntungan pun pd seorang GURU itu????
TIDAKKAH KAU rasa apa perasaan 500 ribu GURU yg lain???
Semua kesalahan dilemparkan kepada CIKGU.
Semua mempersoalkan kredibiliti seorang CIKGU.
Semua ckp “TAK ADA KEJA LAIN, SEBAB ITU PILIH JD CIKGU,
Semua ckp “CIKGU SENANG: GAJI BANYAK SIKIT.
TIDAKKAH KAU tau berterima kasih kpd CIKGU yg mencurahkan ilmu kpd seorang manusia yg jahil?
TIDAKKAH KAU nampak betapa hatinya REMUK di sebabkan tindakan MURID, IBUBAPA, PIHAK PENTADBIR, PIHAK ATASAN?
TIDAKKAH KAU tahu bagaimana DIA merawat hatinya setiap hari?
Siapa yg buat garis di padang sekolah guna minyak hitam? CIKGU
Siapa yg berjaga sampai tengah malam menanda buku? CIKGU
Siapa yg batalkan bercuti cuti sekolah sbb nak buat kelas tambahan? CIKGU
Siapa yg hantar budak sakit ke Hospital? CIKGU
Siapa yg latih budak sukan sampai 7 ptg? CIKGU
Siapa yg belanja budak makan dan minum? CIKGU
Siapa yg potostat bahan sendiri utk pelajar? CIKGU
Siapa yg tolong jelaskan bayar buku tambahan yg budak tak mampu bayar? CIKGU
SEMUANYA CIKGU…
Kerani… Driver… PAR pun dapat baju, seluar dan kasut percuma dari kerajaan…
tp cikgu??? Nak beli baju rumah sukan SENDIRI… Nak beli baju badan uniform SENDIRI… Nak beli seluar kerja SENDIRI… Nak beli kasut kerja SENDIRI…
CUTI SETAHUN PUN CUMA 7 HARI…
APA LAGI YG ANDA MAHU DARI GURU???
Yang MENDIDIK dari pagi hingga ke petang….
Sebenarnya CIKGU sanggup korbankan NYAWA utk semuannya…
Siapa yg MAMPU menjadi CIKGU???
Atas kesalahan yg kecil menjadi punca CIKGU di COP sbg SEORANG yang tidak BERINTEGRITI…
DI HEBAH DI MEDIA2 KEJAYAAN DEMI KEJAYAAN GURU DITANGKAP!
ORANG YG DI ATAS YG DIHARAP MENJADI PENJAGA MARUAH GURU JUGA LANTANG MENYALAH DAN MENGHINA GURU…
ADA YANG MEMPERJUANGKAN HAK GURU???
apa yg tinggal pada GURU???
BAHAN HINAAN???
BAHAN CACIAN???
BAHAN MAKIAN???
BAHAN KETAWA???
Ingatlah… GURU itu PELITA…
Yang menyuluh dalam kegelapan…
Aku yakin dan pasti… walau sehebat mana pun anda, anda tidak mampu menjadi seorang GURU.
Sedih bila dengar luahan seperti ini kerana sedikit sebanyak ada kebenarannya. Kami berasakan, semua yang bergelar guru pasti terasa impaknya. Untuk ibu-bapa pula, terasa seperti tidak adil kerana anak mereka yang jujur dalam pelajaran terpaksa mengulang peperiksaan UPSR kerana sifat jijik segelintir manusia.
Apa-apa pun, kami harap bagi yang berada dalam profesion guru tidak ambil hati. Teruskan usaha murni anda mendidik anak bangsa. Buat adik-adik yang bakal menduduki UPSR 2014 sekali lagi, selamat berjaya!

Berikut ialah jadual waktu peperiksaan yang baru:

Jadual waktu peperiksaan UPSR 2014


Mama Papa, Jangan ‘Kalut’ Hantar Anak Ke Tadika Terlalu Awal. Ini 5 Sebabnya

“Tahun depan Balqis dah 4 tahun. Kalau boleh nak hantar dia masuk tadikalah. Anak jiran tu baru 4 tahun dah pandai baca. Nanti lambat-lambat ketinggalan pulak.”
Sekarang ini dah memang menjadi trend ibu bapa menghantar anak ke tadika lebih awal. Rata-rata anak-anak ini sememangnya sudah mula dihantar ke pengasuh atau taska sejak kecil lagi apabila ibu bapa bekerja. Tapi dah alang-alang ‘duduk saja’ di sana, ibu bapa fikir lagi bagus tadika terus, boleh belajar banyak benda.

Sebenarnya, walaupun duduk di rumah tanpa aktiviti yang padat, anak-anak anda tetap akan mempelajari banyak perkara. Para pengkaji dari Universiti Stanford pernah membuat perbandingan antara anak yang dihantar bersekolah pada usia 5 tahun dengan 6 tahun. Hasilnya, mereka mendapati bahawa kanak-kanak yang dihantar ke tadika lewat setahun, iaitu pada usia 6 tahun memiliki lebih banyak keuntungan.
Sekalipun mereka yang dihantar menjalani pendidikan formal lebih awal mungkin dilihat lebih advanced dalam beberapa hal, namun ada beberapa perkara yang perlu difahami oleh ibu bapa.

1. Risiko Stres
Stres yang melanda anak kecil zaman kini bukan lagi sesuatu yang asing. Bukan semua anak mempunyai tahap kesediaan atau ‘school readiness’ yang sama walaupun usia mereka tidak jauh berbeza.

Sekiranya mereka terlalu dipaksa, ia akan memberi tekanan kepada sosial dan emosi anak kecil. Dengan keadaan belum mampu menyesuaikan diri dan tidak dipenuhi keperluan mereka, sedikit sebanyak ia dapat menjejaskan kadar perkembangan skil yang seiring dengan usia mereka.
Foto Kredt: scarymommy.com
2. Rutin Formal Yang Terlalu Padat / Tidak Sesuai
Para psikologi berpendapat bahawa ibu bapa yang melewatkan anak ke tadika ini berpeluang mengajarkan anak mereka mempraktikkan rutin secara informal di samping memberi kelonggaran kepada anak untuk bermain secara bebas dan kreatif.
Hasilnya, anak-anak ini mempunyai self-control atau kemahiran mengendalikan diri dengan baik. Anak yang pertama kali mengikuti pendidikan formal mungkin akan berasa susah menyesuaikan diri dengan keadaan ibu bapa tidak menetapkan rutin yang biasa di rumah seperti waktu makan, mandi, tidur, dan sebagainya.
Menurut hasil laporan pengkaji melalui TheGuardian, anak yang berusia 4 tahun biasanya masih belum bersedia untuk persekitaran sebegini. Jika dipaksa, mereka mungkin akan mengalami masalah menyesuaikan diri, kerisauan, dan kemurungan.

3. Kemampuan Bersosial Belum Berkembang
Orang cakap kalau hantar anak ke tadika lebih awal, lebih cepat mereka pandai berkawan. Mungkin ya dan mungkin tidak. Ini kerana anak-anak yang dihantar ke tadika sepatutnya sudah boleh mengekspresikan kemahuan mereka. Jika tidak, mereka berpotensi ‘dibuli’ kerana rupa bentuk fizikal dan kekurangan mereka.
Dalam keadaan tidak selesa dan asing, kemampuan anak-anak ini untuk berkembang boleh terhindar. Sebaliknya, melalui aktiviti bermain di rumah yang lebih bebas, anak-anak dapat mempelajari macam-macam kebolehan yang penting sekalipun berinteraksi dengan orang yang berbeza usia. Jangan pandang ringan dengan aktiviti bermain kerana melalui aktiviti bermain inilah, mereka belajar berfikir, membuat keputusan, belajar berkongsi, meminta tolong, dan menerima pendapat orang luar.
Foto Kredit: zerotothree.org
4. Trauma / Kesan Jangka Masa Panjang
Zaman kanak-kanak yang terpaksa ‘dikorbankan’ dengan begitu banyak aktiviti dan kerja sekolah mungkin akan memberi kesan jangka masa panjang akibat pengalaman negatif yang tidak menggembirakan.
Seperti yang dilaporkan oleh pakar, pengalaman negatif ini boleh membuat anak-anak berasa ‘benci’, ‘takut’ atau ‘malas’ ke sekolah sekalipun tiada apa-apa buruk yang berlaku. Implikasinya akan mempengaruhi pencapaian akademik kanak-kanak itu buat jangka masa panjang.
Foto Kredit: redorbit.com
5. Tiada Perbezaan Dari Segi Pencapaian Akademik
Kebanyakan sumber mendapati bahawa perbezaan 1-2 tahun dalam mempercepatkan anak ke tadika atau prasekolah tidak memberi kelebihan kepada anak apabila mereka dewasa.
Sebaliknya, kajian mendapati bahawa perbezaan setahun melewatkan anak ke tadika memberi kesan positif kepada kanak-kanak ketika usia mereka 11 tahun. Ini kerana, mereka yang dihantar ke tadika pada umur 6 tahun menunjukkan 73% prestasi yang lebih baik apabila dinilai tahap fokus dan penumpuan.
Foto Kredit: yourpocketmoney.com
Jangan Kalut, Tunggu Anak Bersedia!
Tak salah jika ibu bapa ingin memperkenalkan anak-anak mereka dengan persekitaran yang baru. Namun, pastikan anak-anak ini bersedia dan dipenuhi keperluan mereka dari segi emosi dan sosial.
Kalau nak hantar awal pun, seeloknya pilihlah tadika atau prasekolah yang sesuai bagi membolehkan mereka meneroka serta menikmati zaman kanak-kanak. Antara ciri yang baik adalah prasekolah yang memfokuskan aktiviti bermain, kurikulum yang fleksibel, dan tidak terlalu memberatkan kepada pendidikan formal semata-mata. Rasanya ramai ibu bapa sedar dengan hakikat ini dan memilih pusat jagaan berkonsep ‘playschool’ atau ‘montessori’ bagi menggalakkan anak beraktiviti serta bergaul dengan rakan sebaya.
Yang penting, elakkan daripada membandingkan anak-anak kita dengan orang lain kerana setiap mereka ini terlalu istimewa dan unik. Seperkara lagi, jangan lupa bahawa kita sebagai ibu bapalah yang perlu memainkan peranan paling penting dalam mencorakkan peribadi anak, bukan hanya bergantung kepada pengasuh atau guru.


[Update] Kes Kematian Adik Zara, Suami Pengasuh Dipenjara 20 Tahun, 12 Sebatan

Masih ingatkah lagi kes yang melibatkan penderaan seksual dan fizikal oleh suami pengasuh yang meyebabkan kematian terhadap bayi 11 bulan, Adik Zara atau Nur Muarzara Ulfa Muhammad Zainal.
Semalam, 28 November 2018, suami pengasuh tersebut, Hazmi Majid, 36, telah dijatuhi hukuman penjara 20 tahun dan 12 sebatan oleh Mahkamah Sesyen di Kajang atas dua tuduhan memasukkan jari ke dalam kemaluan mangsa.

Hakim Datin Surita Budin menjatuhkan hukuman penjara 20 tahun dan sebatan bagi setiap pertuduhan terhadap selepas tertuduh mengaku bersalah melakukan kesalahan itu.

Didakwa Memasukkan Jari Ke Dalam Kemaluan & Dubur Bayi
Menurut Berita Harian, berdasarkan kertas pertuduhan, suami pengasuh yang bekerja sebagai tukang gunting rambut itu didakwa melakukan perbuatan terkutuk tersebut di Apartmen Sri Cempaka, Jalan 6/3, Seksyen 16, Bandar Baru Bangi, antara jam 10.30 pagi dan 1.30 petang, pada 7 November lalu.

Bagi kedua-dua pertuduhan, dia didakwa mengikut Seksyen 377CA Kanun Keseksaan yang memperuntukkan hukuman penjara maksimum 30 tahun dan sebatan.
Dalam sebuah kenyataan sebelum ini, tertuduh juga telah menjalani ujian saringan air kencing dan mendapati suspek positif methaphetamine.
Rayuan Dibantah, Sebaliknya Dimohon Hukuman Berat Oleh Timbalan Pendakwa Raya
Susulan itu, pihak tertuduh iaitu Hazmi Majid yang tidak diwakili peguam dalam rayuannya memohon supaya dikenakan hukuman ringan atas alasan hanya dia sahaja yang bekerja dan perlu menanggung isteri dan 3 orang anak mereka.
Walaubagaimanapun, Timbalan Pendakwa Raya, Siti Noor Hafizan Zakaria, membantah rayuan itu dan memohon hukuman berat dijatuhkan. Ini mengambil kira faktor kepentingan awam kerana kesalahan yang dilakukan adalah serius dan membabitkan mangsa berumur 11 bulan yang tidak berdaya untuk mempertahankan diri sendiri.
“Tertuduh adalah suami kepada pengasuh mangsa yang sepatutnya turut menjaga dan bukannya mengambil kesempatan ke kanak-kanak itu.
“Kesalahan terhadap bayi dan kanak-kanak juga semakin menular dalam kalangan masyarakat hari ini,” katanya.
Mangsa yang dilahirkan pada 10 Disember 2017 itu dipercayai didera secara fizikal dan seksual oleh suami kepada pengasuhnya dan meninggal dunia pada 9 November 2018 setelah 2 hari berada dalam keadaan kritikal. Selepas pemeriksaan mendapati ada kesan koyakan pada kemaluan serta dubur mangsa.
Apa Kata Anda?
Sememangnya hukuman berat perlu dijatuhkan kepada tertuduh supaya kesalahan sebegini dipandang serius oleh masyarakat. Tindakan pedofilia sebegini seringkali ‘terlindung’ dan terlepas begitu saja jika ia dibiarkan berleluasa. Maka, akta yang kukuh tentu sekali dapat membanteras gejala yang amat menjijikkan, apatah lagi  hingga menyebabkan kematian serta trauma kepada seluruh keluarga mangsa!

*Sumber berita: Berita Harian, 28 November 2018
*Foto Kredit: The Star TV


Bayi 2 Tahun Meninggal Akibat ‘Dicili Mulut’, Pengasuh Dari Seremban Dipenjara 18 Bulan

Sadis dan mengejutkan, ramai pihak seakan tak percaya bagaimana seorang pengasuh boleh bertindak men’cili’ mulut anak asuhannya yang berusia 2 tahun 6 bulan hingga menyebabkan kematian.
Bayi ‘Dicili Mulut’ Kerana Tak Berhenti Menangis
Mungkin selama ini kita ada dengar orang mengugut nak ‘cili’kan mulut anak kalau suka menangis, berbohong, atau bercakap banyak. Namun siapa sangka ia benar-benar dilakukan dek pengasuh apabila si kecil yang dijaga tersebut tak berhenti menangis walaupun setelah dipujuk. Menurut sumber berita daripada The Star, Sabtu (29/9/2018), bayi laki-laki bernama Muhammad Afif Kamarol Azli ini meninggal dunia pada Jun, iaitu dua hari sebelum Hari Raya Aidil Fitri.

Akibat tindakan tersebut, bayi bukannya berhenti menangis, bahkan mengalami kesulitan bernafas. Anak kecil tersebut dikejarkan ke klinik dan terus dirujuk ke Hospital Tuanku Ja’afar. Namun, bayi malang tersebut meninggal dunia tak berapa lama setelah tiba di sana.
Hukuman Penjara 18 Bulan Dianggap Tidak Setimpal
Disebabkan perbuatan tersebut, pengasuh berkenaan telah dijatuhi dengan hukuman penjara 18 bulan oleh Mahkamah Tinggi Seremban pada 28 September 2018.

Hakim Datuk Abu Bakar Jais menjatuhkan hukuman tersebut selepas Asmarani Ghazali, 39, yang merupakan ibu kepada tiga anak mengaku bersalah terhadap pertuduhan pilihan mengikut Seksyen 31(5)(b) Akta Kanak-kanak 2001.

Rata-rata, ramai yang kurang berpuas hati dengan hukuman yang dijatuhkan kerana kes tersebut sewajarnya diambil serius oleh semua pihak. Menurut laporan, ibu kepada mangsa, Puan Rahmawati, keluarganya menjadi trauma atas kejadian yang menimpa mereka.
Tegas beliau lagi, beliau berasa kesal dan mengharapkan keadilan bagi pihak arwah anaknya kerana dia meninggal dunia akibat dianiaya dan bukannya kerana kecuaian pengasuh tersebut.
Timbalan Pendakwa Raya Wan Shaharuddin Wan Ladin juga menggesa mahkamah mengenakan hukuman antara 10 dan 15 tahun penjara kerana keseriusan kesalahan itu.
Semoga Menjadi Pengajaran
Sebagai ibu bapa, tentunya kita sangat bimbang dan takut untuk mempercayai pengasuh, terutamaya yang masih dalam proses pencarian dan peringkat pengenalan.
Semoga kes ini mendapat perhatian segenap pihak dalam menguatkuasakan lagi undang-undang terhadap pengasuh kanak-kanak yang sanggup memperlakukan anak kecil yang tidak bersalah. Jadi, jangan lupa selidik latar belakang dan ambil masa untuk membuat pilihan tempat asuhan anak yang sesuai. Risaunya!
*Sumber berita: The Star


Terjatuh Dalam Kolam Ikan Ketika ‘Open House’, Budak 2 Tahun Maut

Dalam kita sibuk beraya dan menghadiri rumah terbuka, ibu ayah jangan lupa untuk sentiasa pantau dan tengok-tengokkan keberadaan anak.
Dalam sebuah berita yang disiarkan oleh Kosmo! Online, seorang kanak-kanak lelaki berusia dua tahun didapati meninggal dunia akibat lemas dan tidak sedarkan diri selepas terjatuh ke dalam kolam hiasan ikan di Kampung Labu Kubong, Lubuk Merbau, Kuala Kangsar.

Anak tersebut, Muhammad Aqil Irfan Muhammad Haffiez disahkan meninggal dunia ketika mendapatkan rawatan di Hospital Raja Permaisuri Bainun (HRPB) kira-kira pukul 1 pagi pada 1 Julai 2019.
Ketua Polis Daerah Kuala Kangsar, Asisten Komisioner Razali Ibrahim berkata, siasatan mendapati kejadian berlaku ketika kanak-kanak tersebut bersama ibunya menghadiri rumah terbuka sempena Hari Raya Aidilfitri di kampung berkenaan.

Kolam ikan di tempat kejadian

Berada Di Luar Rumah Tanpa Pengawasan
“Mangsa yang berada di luar rumah tanpa pengawasan ketika itu dipercayai telah terjatuh ke dalam kolam hiasan yang terletak kira-kira 4 meter dari pintu utama rumah berkenaan.
“Kejadian tersebut hanya disedari seorang remaja lelaki berusia 16 tahun yang merupakan sepupu mangsa selepas dia melihat mangsa dalam keadaan tertiarap di dalam kolam,” katanya.
Tambah Razali, mangsa yang tidak sedarkan diri itu kemudiannya diberikan bantuan pernafasan (CPR) sebelum dia dibawa ke Hospital Kuala Kangsar untuk rawatan kecemasan.

Disahkan Meninggal Dunia Akibat Lemas
“Mangsa kemudian dipindahkan ke Hospital Raja Permaisuri Bainun untuk menerima rawatan lanjut pada hari sama namun disahkan meninggal dunia akibat lemas pada pukul 1 pagi.
“Siasatan mendapati lokasi kejadian merupakan rumah kampung satu tingkat dan kolam tersebut dibina pemilik rumah untuk membela ikan,” katanya.
Katanya, pemeriksaan di lokasi juga mendapati tiada pagar yang diletakkan di sekeliling kolam yang mempunyai kedalaman 0.6 meter itu.
“Ibu mangsa pula berada di dalam rumah ketika kejadian berlaku dan mangsa bermain dengan kanak-kanak lain di luar rumah.
“Tiada sesiapa yang menjaga atau melihat mangsa bermain di kolam tersebut ketika itu,” katanya.
Katanya, kes disiasat mengikut Seksyen 31(1)(a) Akta Kanak-Kanak 2001.
SL : Salam takziah buat keluarga mangsa. Semoga tabah. Diharapkan ia menjadi pengajaran buat kita semua juga agar lebih berhati-hati.
*Sumber: Kosmo Online


Kes Covid19 Kanak-kanak Makin Meningkat, Ini 5 Pesanan KKM

KES COVID19 KANAK-KANAK BAWAH 5 TAHUN (KES KEMATIAN & KRITIKAL) MENINGKAT DALAM 5 BULAN PERTAMA 2021 DI MALAYSIA
Akhir-akhir kini negara kita menyaksikan peningkatan kes COVID-19 yang mendadak.

Dalam bilangan tersebut, statistik kes kematian dan kes kritikal di kalangan kanak-kanak juga turut meningkat.
KKM telah memperincikan kes kritikal dan kematian COVID-19 di kalangan kanak-kanak seperti berikut:

Sebanyak tiga (3) kes kematian COVID-19 yang melibatkan kanak-kanak bawah 5 tahun telah dilaporkan sepanjang tahun 2020. Yang lebih dikhuatiri, bilangan kematian yang sama telah direkodkan dalam tempoh yang lebih singkat pada tahun 2021 iaitu tiga (3) kematian dalam lima (5) bulan pertama tahun 2021. Kes kanak-kanak yang memerlukan rawatan di Unit Rawatan Rapi (ICU) juga menunjukkan peningkatan yang ketara. Pada tahun 2020, jumlah keseluruhan kes pediatrik yang menerima rawatan di ICU adalah sebanyak lapan (8) kes di mana enam (6) daripadanya berumur bawah 5 tahun.

Manakala bagi tahun 2021 (sehingga Mei 2021), sebanyak 27 kes kanak-kanak memerlukan rawatan di ICU dan daripada jumlah itu, 19 kes adalah kanak-kanak berumur bawah 5 tahun.

Peratusan Tertinggi Di Kalangan Umur 13-18 Tahun
Peratusan tertinggi dilihat adalah dalam kalangan kanak-kanak umur 13 tahun sehingga kurang daripada 18 tahun (33.27 peratus).
Ini kemungkinan disebabkan kanak-kanak dalam kumpulan umur ini adalah lebih banyak bergerak dan menjalankan aktiviti luar.
Sama ada mereka sedari ataupun tidak, ini membawa risiko dijangkiti COVID-19 kepada diri mereka, adik beradik dan juga ahli keluarga yang lain, terutama jika mereka tidak mengikut nasihat yang telah diberikan KKM.

5 Tindakan Ibu Bapa Mencegah Penularan Kes Covid19 Kanak-kanak
Ibu bapa adalah berperanan sebagai pelindung kepada kanak-kanak dan perlu mengambil tindakan proaktif untuk melindungi kanak-kanak agar tidak terdedah kepada bahaya COVID-19.
5 Pesanan KKM kepada ibu bapa atau penjaga termasuklah:

Pantaulah pergerakan anak-anak agar kekal berada di rumah dan tidak keluar berjumpa kawan atau mengunjungi jiran tetangga;
Hanya wakil keluarga dibenarkan untuk membeli barang keperluan keluarga, seperti mana yang ditetapkan oleh Majlis Keselamatan Negara (MKN). Dalam perkara ini, ibu bapa sendiri perlu menjalankan tanggungjawab ini dan tidak membenarkan anak-anak remaja mengunjungi tempat tempat awam yang sesak dan berisiko tinggi;
Anak-anak perlu dinasihatkan untuk sentiasa memakai pelitup muka dan mengamalkan kebersihan kendiri yang betul sekiranya terpaksa keluar daripada rumah atas urusan yang tidak dapat dielakkan (misalnya ke hospital/ klinik;
Ibu bapa yang mempunyai bayi dan kanak kanak bawah 5 tahun perlu menjalankan tanggungjawab dengan kekal duduk di rumah, tidak membawa anak-anak ke tempat-tempat yang berisiko seperti pasaraya, pasar awam, dan tempat sesak yang lain. Gunakan pembelian atas talian bagi membantu mendapatkan keperluan seharian.
Ibu bapa dan ahli masyarakat sekitar harus melindungi mereka dengan mendaftarkan diri bagi mendapatkan vaksin. Melalui cara ini, persekitaran yang lebih selamat dapat sama-sama kita bina bagi kelestarian generasi masa hadapan.

Semua pihak terutamanya ibu bapa diseru untuk mengambil berat isu keselamatan dan kesihatan golongan kanak-kanak ini memandangkan mereka masih kecil dan sistem pertahanan tubuh mereka yang belum matang. Oleh itu, mereka cenderung untuk dijangkiti virus SARS-CoV-2.
Kumpulan ini juga belum termasuk dalam golongan usia yang layak menerima suntikan vaksin melalui Program Imunisasi COVID-19 Kebangsaan.
 KKM menyeru semua pihak untuk mengambil berat situasi yang serius ini. Kanak-kanak adalah kumpulan yang perlu dilindungi.
Masyarakat terutamanya ibu bapa dan penjaga dapat memainkan peranan penting bagi melindungi mereka yang mempunyai imuniti yang rendah seperti bayi dan kanak-kanak agar terhindar dari virus COVID-19.
Binalah persekitaran yang selamat bagi mereka dengan mematuhi sepenuhnya semua SOP sedia ada dan segeralah dapatkan vaksin bagi golongan dewasa yang layak.
(Sumber: Kementerian Kesihatan Malaysia, 3 Jun 2021)


Kes Dera Anak Asuhan Sehingga Mati, Pasangan Suami Isteri Direman 7 Hari

Sejak kebelakangan ini, negara kita sering digemparkan dengan banyak kes yang membabitkan penderaan kanak-kanak. Terbaharu pada Ahad lepas, pasangan suami ini didapati mendera anak asuhan berusia 4 tahun sehingga mati. Lebih menyayat hati dan mengejutkan orang ramai adalah, punca kematian adalah kerana kecederaan intra abdomen akibat hentakan objek tumpul serta terdapat kira-kira 41 kesan kecederaan baru dan lama di tubuh mangsa.
DIREMAN 7 HARI BERMULA HARI INI

Pasangan suami isteri yang disyaki terbabit dalam kejadian dera sehingga menyebabkan seorang daripada anak asuhan mereka meninggal dunia Ahad lalu, direman tujuh hari bermula hari ini. Ketua Polis Daerah Klang Selatan, Asisten Komisioner Shamsul Amar Ramli, ketika mengesahkan perkara itu berkata, pihaknya giat mengesan bapa pasangan kembar yang didera suspek.
Katanya, ibu kanak-kanak kembar itu datang sendiri ke Ibu Pejabat Polis Daerah (IPD) Klang Selatan petang semalam dengan membawa pasangan kembar mangsa. Bukan itu sahaja, siasatan mendapati suspek lelaki berusia 36 tahun itu adalah seorang sukarelawan Angkatan Pertahanan Awam Malaysia (APM).

DISYAKI TERLIBAT DALAM BANYAK LAGI KES

Terdahulu, perintah reman terhadap pasangan suami isteri yang disyaki turut mendera anak kandung suspek wanita itu iaitu kanak-kanak lelaki berusia lima dan lapan tahun, dikeluarkan oleh Majistret Muhammad Azzam Zainal Abidin bagi siasatan mengikut Seksyen 302 Kanun Keseksaan.
Suspek lelaki dilihat memakai baju T putih dan berseluar sukan hitam, manakala suspek wanita berpakaian lokap warna jingga. Pasangan suami isteri itu ditahan polis selepas dipercayai terbabit dalam kematian seorang kanak-kanak berusia empat tahun yang berada bawah jagaan mereka, Ahad lalu. Mereka turut disyaki mendera dua anak suspek wanita berusia lima dan lapan tahun dan seorang lagi anak asuhan berusia empat tahun yang juga kembar mangsa yang meninggal dunia.
Sumber : Berita Harian


Berdasarkan Statistik, Majoriti Kes Dera Anak Dilakukan Oleh Ibu Kandung Sendiri- Kementerian

Ramai orang beranggapan ibu tiri kebanyakannya kejam dan juga sering dikaitkan dengan sifat yang negatif. Namun, mungkin tidak lagi sesuai pada masa kini apabila rekod penderaan kanak-kanak pada tahun lepas mendapati lebih 39 peratus atau 192 kes daripada 685 kes dera, dilakukan sendiri oleh ibu kandung.
STATISTIK KES DERA

Menurut Berita Awani, berdasarkan statistik yang dikeluarkan Kementerian Pembangunan Wanita, Keluarga dan Masyarakat, mendapati golongan bapa mencatatkan 158 kes atau 32 peratus, pihak pengasuh taska atau penjaga pusat jagaan melibatkan 29 kes (enam peratus), manakala kes yang melibatkan ibu tiri hanya tiga peratus atau 15 kes sahaja.
ADUAN DITERIMA MENERUSI TALIAN KASIH MENINGKAT

Menteri berkenaan Hannah Yeoh berkata, jumlah itu antara kes yang diperoleh daripada 25,868 panggilan yang diterima menerusi Talian Kasih 15999 sepanjang tahun lepas.”Sepanjang tahun lepas sahaja panggilan yang diterima menerusi Talian Kasih meningkat lebih 70 peratus berbanding 15,046 panggilan tahun 2018 dan ini menunjukkan semakin ramai orang awam sedar dengan perkhidmatan yang disediakan ini.

“Panggilan tertinggi yang dicatatkan adalah melibatkan penderaan kanak-kanak dan masalah keganasan rumah tangga termasuk mangsanya melibatkan golongan lelaki,” katanya kepada pemberita di sini pada Jumaat.

Beliau berkata demikian selepas menyaksikan Majlis Menandatangani Perjanjian Persefahaman (MoU) ‘Kesedaran Kanser Kanak-Kanak’ antara Persatuan Kebajikan Ronald McDonalds (RMHC) dan Lions Club International di Rumah McDonald (RMH) Hospital Canselor Tunku Muhriz, Universiti Kebangsaan Malaysia di sini.
Pada majlis itu, Yeoh turut merasmikan Lions Wonderland yang turut dihadiri Gabenor Daerah, Kelab Lions Antarabangsa Malaysia Datuk Javern Lim Chong Hee dan Presiden Persatuan Kebajikan Ronald McDonalds (RHMC) Malaysia Azmir Jaafar.
PEMBINAAN TUJUH LAGI ANJUNG KASIH YAYASAN KEBAJIKAN NEGARA (YKN)

Sementara itu Yeoh berkata kementerian sedang membina tujuh lagi Anjung Kasih Yayasan Kebajikan Negara (YKN) dalam usaha membantu meringankan beban pesakit dan keluarga berpendapatan rendah.
Empat Anjung Kasih yang akan dibina itu ialah di Hospital Melaka; Hospital Duchess of Kent, Sandakan, Sabah; Hospital Sultanah Aminah Johor Bharu, Johor dan Hospital Seberang Prai, Pulau Pinang; yang kesemuanya dijangka siap tahun ini.
Tiga lagi Anjung Kasih iaitu dua di Hospital Putrajaya dan sebuah di Kota Kinabalu dijangka mula dibina tahun ini dan akan siap menjelang tahun 2021. Sejak ditubuhkan pada 2006 hingga kini, katanya terdapat 12 Anjung Kasih YKN beroperasi di hospital kerajaan di seluruh negara iaitu Sarawak (tiga), Pahang (dua), Selangor (dua) dan masing-masing sebuah di Perak, Negeri Sembilan, Pulau Pinang, Perlis serta Kedah.
Ia telah memberi manfaat kepada lebih 75,000 orang dengan pelbagai kemudahan termasuk perkhidmatan kaunseling kepada keluarga pesakit.- BERNAMA
Sumber: Berita Awani


Kes Terbaru Bayi 2 Tahun Maut Akibat Difteria Di Johor. Mangsa Tak Pernah Divaksin

Kementerian Kesihatan Malaysia (KKM) ingin memaklumkan kejadian satu (1) kes kematian disyaki akibat jangkitan difteria di daerah Johor Bahru pada 21 Februari 2019.
Kes adalah seorang kanak-kanak lelaki berusia 2 tahun 1 bulan. Kes tidak pernah menerima sebarang imunisasi sejak lahir. Kanak-kanak tersebut mula mengalami demam, batuk dan bengkak tonsil pada 16 Februari 2019.

Kes telah dibawa ke unit kecemasan hospital pada 18 Februari 2019 dalam keadaan yang lemah dan dimasukkan ke unit rawatan rapi pediatrik untuk bantuan pernafasan serta rawatan antitoksin difteria.
Meninggal Dunia Pada 21 Februari 2019
Malangnya, kanak-kanak tersebut tidak dapat diselamatkan dan meninggal dunia pada 21 Februari 2019 dengan sebab kematian Severe Diphtheria with multiorgan failure. Ujian pengesanan ke atas sampel calitan tekak kes menunjukkan kehadiran bakteria Corynebacterium diphtheriae dan pihak kementerian kini menunggu keputusan makmal untuk pengesahan toksin difteria.

Penyakit difteria disebabkan oleh jangkitan bakteria Corynebacterium diphtheriae yang menyebabkan gejala sakit tekak dengan selaput di dalam tekak, bengkak tonsil dan kemungkinan berlaku komplikasi bacteremia (infeksi darah) dan endokarditis (infeksi pada jantung) sehingga menyebabkan kegagalan organ, yang seterusnya boleh membawa maut.

Imunisasi Dapat Mengelakkan Difteria
Pemberian imunisasi difteria dapat mengelak daripada jangkitan atau jika terkena jangkitan, gejala adalah lebih ringan dan tiada komplikasi.

KKM telah mengambil tindakan bagi membendung penularan jangkitan ini termasuk pencarian kes secara aktif di kawasan kediaman kes, aktiviti pemberian imunisasi dan pendidikan kesihatan.
Bagi tahun 2019 sehingga kini, terdapat satu kes difteria yang telah disahkan di Malaysia. Pada tahun 2018, sebanyak 18 kes dengan lima (5) kematian dilaporkan di Malaysia di mana empat (4) daripada lima (5) kematian ini tiada menerima imunisasi. Kesemua kematian difteria bagi tahun 2018 melibatkan kanak-kanak di bawah 10 tahun.
KKM Gesa Ibu Bapa Segera Dapatkan Imunisasi, Termasuk Yang Tercicir Suntikan
Sehubungan dengan itu, KKM ingin menasihati orang awam terutamanya ibu-bapa agar sentiasa berwaspada terhadap penyakit berjangkit yang boleh dicegah melalui imunisasi seperti difteria, demam campak (measles), batuk kokol (pertussis) dan lain-lain. Pastikan anak anda diberikan imunisasi. Imunisasi adalah cara pencegahan penyakit yang berkesan dan selamat.
Perkhidmatan imunisasi ini boleh diperolehi daripada klinik kesihatan kerajaan dan swasta. Kegagalan memberikan imunisasi kepada kanak-kanak bukan sahaja mendedahkan anak anda kepada jangkitan kuman malahan boleh membahayakan kanak-kanak lain.

Sehubungan itu, ibu bapa yang masih belum memberikan imunisasi kepada anak-anak mereka dinasihatkan agar tampil untuk mendapatkan imunisasi mengikut jadual yang ditetapkan oleh Kementerian Kesihatan Malaysia.
Bagi kanak–kanak yang telah tercicir suntikan, bolehlah segera mendapatkan perkhidmatan imunisasi di mana-mana fasiliti kesihatan yang terdekat.
*Sumber:
Kenyataan Akhbar KPK 23 Februari 2019
DATUK DR. NOOR HISHAM ABDULLAH
Ketua Pengarah Kesihatan Malaysia
23 Februari 2019


“Mahalnya Harga Seorang Anak”- Doktor Seru Ibu Bapa Ambil Langkah Cegah Difteria

Sejak kebelakangan ini, isu vaksin dalam kalangan anak-anak menjadi buah mulut dalam kalangan rakyat Malaysia. Seperti yang ramai sudah maklum, seorang kanak-kanak lelaki berusia 2 tahun telah meninggal dunia pada Khamis lalu akibat difteria. Terbaru, 5 lagi kanak-kanak di Johor disyaki positif difteria termasuk kakak kepada kanak-kanak lelaki yang meninggal dunia tersebut.
Berdasarkan terjadinya kes ini, salah seorang pakar Otorhinolaryngologi, telinga, hidung dan tekak tampil untuk memberikan penjelasan tentang simptom yang mungkin terjadi kepada anak-anak mengenai penyakit difteria. Kena alert!

Mahalnya Harga Seorang Anak : 5 lagi positif Difteria!

Lima lagi kanak-kanak disyaki positif jangkitan difteria, kini ditahan di wad isolasi pediatrik Hospital Sultanah Aminah (HSA). Ini berita yang amat-amat membimbangkan. Tuan-tuan dan puan-puan, perhatikan anak-anak kita. Lihat juga diri kita dan pasangan kita.

Jangkitan ini mudah berjangkit melalui beberapa cara:

1. Cairan pernafasan pesakit
2. Batuk dan bersin di dalam jarak dekat dengan pesakit
3. Sentuhan pada pesakit yang tercemar dengan cecair pernafasan
Kenalpasti simptom dan gejala ini pada ahli keluarga anda!
1. Sakit pada tekak
2. Kesukaran untuk menelan makanan dan minuman
3. Selaput putih atau kelabu boleh dilihat pada kawasan tekak dan sekitarnya
4. Disertai gejala seperti demam, lesu dan tidak sedap badan
5. Bengkak pada kelenjar leher
Kita boleh mengelakkan anak-anak kita mendapat jangkitan ini dengan pemberian suntikan vaksin. Yang masih mahu berubah, saya doakan kalian lakukan langkah ini seberapa segera mungkin untuk kesihatan anak-anak kita dan anak-anak seluruh masyarakat di negara kita.
Mengapa jangkitan difteria ini amat berbahaya?

1. Selaput putih yang terbentuk pada tekak dan farinks pesakit boleh mengakibatkan pesakit kesukaran bernafasan
2. Ia juga boleh menyebabkan pembengkakan pada leher
3. Toksin yang menyerap ke seluruh tubuh juga boleh merosakkan organ lain seperti jantung
Bantulah komuniti masyarakat kita. Sayangi anak-anak kita. Penyakit ini mampu untuk dicegah. Lengkapkan suntikan imunisasi untuk anak-anak kita. Ya, terlalu mahal harga untuk anak-anak kita. Ia anugerah yang tidak pernah ternilai. Hargailah ia.
Sumber : Dr Ezairy M.Sallih, Doktor Otorhinolaryngologi, Telinga, hidung & tekak


KKM Sahkan 3 Lagi Kes Difteria Di Johor Bahru

Berikutan kes difteria di Johor Bahru yang telah menyebabkan satu kes kematian seorang kanak-kanak lelaki berusia 2 tahun 1 bulan akibat komplikasi jangkitan Difteria pada 21 Februari 2019, Kementerian Kesihatan Malaysia (KKM) telah memaklumkan bahawa ujian pengesahan toksin difteria yang diterima pada 1 Mac 2019 adalah positif.
2 Kanak-kanak & 1 Remaja Positif Difteria
Sehingga 2 Mac 2019, 3 lagi kes telah disahkan difteria iaitu:

i) Seorang kanak-kanak perempuan berusia 4 tahun yang juga kakak kepada kes kematian;
ii) Seorang kanak-kanak lelaki berusia 4 tahun yang tinggal di rumah yang sama dengan kes kematian; dan

iii) Seorang remaja perempuan berusia 15 tahun yang tinggal di rumah yang sama dengan kes kematian.

Mangsa & Orang Yang Tinggal Serumah Dipantau
Kesemua kes telah menerima rawatan di hospital dan dalam keadaan stabil. Satu (1) kes telah dibenarkan pulang ke rumah manakala dua (2) lagi kes masih dirawat di hospital. Sepuluh (10) lagi kanak-kanak yang bergejala dan tinggal di rumah yang sama telah diberi rawatan dan telah disahkan bukan kes difteria.
Selain itu, terdapat lapan (8) orang lagi yang tinggal serumah dengan kes kematian dan tidak bergejala telah juga diberi rawatan antibiotik sebagai profilaksis (pencegahan). Keadaan kesihatan mereka dipantau secara harian oleh Pejabat Kesihatan Daerah Johor Bahru selama 14 hari. Tiada kes baru dilaporkan dan kejadian adalah terkawal.
Foto Kredit: UNICEF
Pentingnya Imunisasi
Susulan kejadian wabak difteria di Johor ini, KKM ingin menegaskan kepentingan  imunisasi khususnya bagi mencegah difteria, demam campak (measles), batuk kokol (pertussis) dan lain-lain penyakit yang boleh dicegah dengan vaksin.
Menurut beliau, penyakit-penyakit ini amat mudah merebak dan kanak-kanak berisiko tinggi untuk dijangkiti.

Gejala Adalah Ringan Berbanding Mereka Yang Tidak Divaksin
Pemberian vaksin kepada kanak-kanak membantu tubuh mereka untuk membina antibodi (sel imun) yang boleh melawan kuman penyebab penyakit dan memberi perlindungan daripada mendapat jangkitan.
Sekiranya seseorang yang telah menerima vaksin dijangkiti kuman penyebab penyakit tersebut, gejala yang dialami adalah ringan. Namun, seseorang yang tidak divaksinkan pula bukan sahaja mudah dijangkiti, malah berisiko tinggi untuk mengalami komplikasi jangkitan yang boleh menyebabkan kegagalan fungsi pelbagai organ (multiorgan failure) dan juga kematian.
Oleh itu, pastikan anda mematuhi tarikh temujanji dan melengkapkan imunisasi anak-anak. Bagi yang tercicir, anda boleh mendapatkannya di Klinik Kesihatan terdekat.
*Sumber: Kenyataan Akhbar Ketua Pengarah Kesihatan 3 Mac 2019.


Kes Kanak-Kanak Tercampak Dari Kereta Ketika ‘U-Turn’, Polis Jalankan Siasatan

Baru-baru ini tular di media sosial, sebuah rakaman ‘dashcam’ memaparkan seorang kanak-kanak tercampak keluar dari sebuah kereta ketika sedang membuat pusingan U di persimpangan lampu isyarat.
Baca juga: Kes Tinggal Mayat Anak 2 Tahun, Rupanya Bukan Pasangan Suami Isteri & Keduanya Positif Dadah

KANAK-KANAK TERCAMPAK DARI KERETA KETIKA ‘U-TURN’
Tangkap layar insiden kanak-kanak tercampak keluar dari sebuah kereta ketika membuat pusingan U baru-baru ini – Kosmo Online.
Melalui laporan akhbar Kosmo Online pada Sabtu lalu, pihak polis sedang menjalankan siasatan berhubung kejadian seorang kanak-kanak tercampak keluar dari sebuah kereta ketika membuat pusingan U di Jalan Tasik Puteri, Rawang baru-baru ini.

Ketua Polis Daerah Gombak, Asisten Komisioner Zainal Mohamed Mohamed berkata, pihaknya telah mengesan satu rakaman video yang tular di media sosial semalam berdurasi satu minit 37 saat yang memaparkan kejadian tersebut.

“Rakaman terbabit memaparkan seorang kanak-kanak dipercayai perempuan telah tercampak keluar dari sebuah kereta jenis Perodua Myvi ketika kenderaan terbabit membuat pusingan U.
“Seorang lelaki telah membantu mengangkat mangsa yang tertiarap di atas jalan sebelum diserahkan kepada seorang wanita dipercayai ibu mangsa,” katanya dalam kenyataan di sini pada Sabtu lalu.
Mengulas lanjut, kejadian akan disiasat di bawah Seksyen 31(1)(a) Akta Kanak-Kanak 2001 iaitu mana-mana orang bertanggungjawab ke atas seorang kanak-kanak didapati menganiayai, mengabaikan, membuang atau mendedahkan kanak-kanak dengan cara yang mungkin akan menyebabkannya mengalami kecederaan fizikal atau emosi.
“Sekiranya disabitkan dengan kesalahan boleh didenda tidak melebihi RM20,000 atau dipenjarakan selama tempoh tidak melebihi sepuluh tahun atau kedua-duanya.
“Polis juga menyeru orang ramai yang mempunyai maklumat berhubung kejadian untuk menghubungi Pegawai Penyiasat Inspektor Nik Nor Aqeela Nik Abdullah di talian 019-9260203 atau 03-61262222,” jelasnya.

Terdahulu, melalui siaran Kosmo Online pada Jumaat, telah tular video seorang kanak-kanak tercampak keluar dari sebuah kereta ketika sedang membuat pusingan U di persimpangan lampu isyarat.
Kejadian tersebut disedari oleh pemandu kenderaan di belakangnya yang juga turut memberikan bantuan awal menyelamatkan kanak-kanak berkenaan dengan mendukungnya.
Di dalam video berkenaan turut kelihatan, keluarga kanak-kanak terbabit bergegas mendapatkannya semula serta cuba menenangkan mangsa yang menangis.
“CHILD LOCK PINTU & BABY CARSEAT SANGAT PENTING YEE…” – NETIZEN
Dalam pada itu, paparan rakaman ‘dashcam’ yang dikongsikan oleh Malaysia Virall di laman sosial twitter telah mendapat pelbagai reaksi dalam kalangan netizen.
Ada beberapa pengguna tampil memberi teguran berkenaan penggunaan ‘car seat’ serta tali pinggang keledar itu sangat penting bagi menjamin keselamatan anak-anak.

Ya Allah tak tau la mana mana bayi tu boleh ada tengah jalan, Nasib baik semua kenderaan bawak slow. Allahuakbar. pic.twitter.com/EF9jCf0S7V
— MALAYSIA MOST VIRALL (@MALAYSIAVIRALL) July 1, 2022

“Child lock pintu dan baby carseat sangat penting yee untuk elak kecelakaan yang tak diingini,” ujar seorang pengguna.
“Gila, mujuq tak kena gilis,” ujar seorang pengguna lain.
Sumber: Kosmo Online / Twitter Malaysia Virall


Kes Mayat Kanak-Kanak Ditemui Reput, Organ & Kaki Sudah Tiada

Baru-baru ini kita digemparkan dengan berita mayat seorang kanak-kanak yang sudah mereput ditemui di Sungai Kampung Desa Makmur berdekatan Jalan Anggerin Putih Majidee, Johor Bharu.
Ketua Balai Bomba dan Penyelamat (BBP) Tebrau, Shamsul Khomari Bakar berkata, pihaknya menerima panggilan jam 10.43 pagi daripada polis meminta bantuan mengangkat mayat kanak-kanak yang dianggarkan berusia tiga tahun.

Baca juga: [VIDEO] Viral Pengasuh Baling Bungkusan Barang Pada Bayi, Polis Buat Siasatan
MAYAT KANAK-KANAK REPUT, ADA ORGAN YANG HILANG
Kredit: Harian Metro

Memetik laporan Harian Metro, tiada sebarang unsur jenayah pada mayat seorang kanak-kanak yang ditemukan berbau busuk dan mereput di Sungai Kampung Desa Makmur tersebut.

Ketua Polis Johor, Datuk Ayob Khan Mydin Pitchay berkata, keadaan mayat kanak-kanak yang dianggarkan berusia tiga tahun itu ditemukan dalam keadaan tidak sempurna.
“Mayat yang kita jumpa ini ada organ yang hilang, kaki pun sudah tiada. Jadi kita masih tunggu laporan lengkap bedah siasat.

Menurutnya lagi, setakat ini pihak polis tidak dapat kesan jantina, bangsa dan sebagainya. Setakat ini juga tiada elemen jenayah ditemukan.
Pihaknya percayai mayat itu sudah dimakan haiwan seperti biawak dan ikan. Malah belakang tengkorak sudah pecah, rambut dan otak juga telah tiada.
Sumber: Harian Metro


Kes MPV Hilang, Ini Cara Untuk Anda Kongsi Keberadaan Guna Live Location Di Whatsapp

Baru-baru ini kita dikejutkan dengan penemuan sebuah kenderaan MPV yang ditemui tenggelam setelah lebih 9 bulan tidak dijumpai. Penemuan tersebut menyedarkan orang ramai bahawa penting untuk sentiasa ‘update’ keberadaan diri sendiri terutama sekali apabila memandu sendirian. Begini cara untuk anda kongsi keberadaan guna live location di Whatsapp.
Baca juga: 7 Jenis Ubat Batuk Di Farmasi Ikut Jenis Batuk Yang Kita Alami, Baru Cepat Sembuh!

CARA KONGSI KEBERADAAN GUNA LIVE LOCATION DI WHATSAPP

Hari ini kita mendapat berita sedih tentang penemuan sebuah kenderaan jenis MPV yang tenggelam bersama pemandunya di dalam sebuah sungai berhampiran Kuantan, Pahang.

Pemandu di dalam kenderaan itu telah disahkan identitinya sebagai pemuda yang dilaporkan hilang sejak 10 bulan yang lalu. Pemuda berkenaan terakhir dikesan bertolak dari Johor ke Terengganu.

Salam takziah diucapkan kepada ahli keluarga pemandu berkenaan. Kes kehilangan individu akibat kemalangan melibatkan kemalangan umpama ini berlaku kerana ketiadaan saksi dan melibatkan kawasan yang terlindung (sungai, gaung, dsb).
Bagi mengurangkan risiko insiden seperti ini berlaku, kita boleh lalukan perkara ini, terutamanya bila memandu seorang diri untuk perjalanan jauh di waktu malam dan di kawasan yang sunyi.
Kemasikini keberadaan kita secara langsung menggunakan aplikasi WhatsApp. Caranya:
1. Buka WhatsApp dan pilih individu yang hendak dimaklumkan. Boleh pilih individu mahupun group.

2. Di tetingkap individu/group berkenaan. Tekan butang kongsi (ikon klip kertas). Rujuk gambar ke-3.

3. Di tetingkap pilihan jenis kepilan(attachment), tekan butang lokasi (ikon pin lokasi). Rujuk gambar ke-4.

4. Di tetingkap lokasi, tekan butang kongsi lokasi live(ikon pin bergerak). Rujuk gambar ke-5.
5. Di tetingkap lokasi live, tekan tempoh yang sesuai dengan masa perjalanan. Rujuk gambar ke-6.
6. Lokasi akan dikemaskini secara live. Kemaskini boleh dihentikan setelah tiba di destinasi.

Andai kata individu atau grup mendapati lokasi pemandu yang dalam perjalanan tidak berubah dalam tempoh yang diragui, segera hubungi pemandu untuk kepastian.
Andai pemandu tidak dapat dihubungi atau kemaskini terhenti tanpa sebarang makluman dari pemandu untuk masa yang lama, maka pertimbangkan untuk hubungi pihak berkuasa. Semoga dipermudahkan perjalanan, dan dilindungi dari musibah.
Sumber: Kamarul Ariffin Nor Sadan


Lemah Dan Kesan Lebam Pada Badan, Pelajar Tahfiz Usia 7 Tahun Maut Dipukul

Mengejutkan! Seorang pelajar lelaki di sebuah maahad tahfiz meninggal dunia dipercayai dipukul rakannya dalam kejadian di Lanchang, di Temerloh, semalam.
Dalam kejadian kira-kira 1 tengah hari itu, mangsa berusia tujuh tahun ditemui dalam keadaan lemah oleh warden wanita sebelum dibawa ke Klinik Kesihatan Lanchang untuk menerima rawatan.

MANGSA DITEMUKAN DALAM KEADAAN LEMAH

Ketua Jabatan Siasatan Jenayah Pahang, Datuk Othman Nanyan berkata, mangsa bagaimanapun disahkan meninggal dunia oleh pegawai perubatan tidak lama kemudian. Pemeriksaan awal juga mendapati terdapat kesan lebam pada badan mangsa.

“Sehubungan itu, kita menahan tiga rakan mangsa yang juga pelajar maahad yang berusia 13 tahun untuk siasatan lanjut,” katanya, hari ini.

Tambah Datuk Othman Nanyan, maahad berkenaan hanya mempunyai empat pelajar sahaja termasuk mangsa dan ia mula beroperasi sejak Januari lalu. Menurutnya, siasatan awal mendapati mangsa mula belajar di maahad berkenaan pada pertengahan Oktober lalu bersama abang tirinya.
Katanya, siasatan juga mendapati maahad berkenaan beroperasi tanpa mendapat kebenaran dari Jabatan Agama Islam Pahang (JAIP).
“Maahad itu hanya mempunyai seorang sahaja tenaga pengajar yang juga suami kepada warden wanita berkenaan,” katanya.
Beliau berkata, mayat mangsa dibawa ke Hospital Sultan Haji Ahmad Shah (HOSHAS), Temerloh dan bedah siasat akan dilakukan pada hari ini. Katanya, siasatan lanjut dijalankan mengikut Seksyen 302 Kanun Keseksaan.
Sumber : Buletin TV3, Harian Metro


[UPDATE] Kematian Aariz Harraz Diklasifikasikan Semula Sebagai Kes Bunuh

Susulan kematian bayi 9 bulan, Aariz Harraz Zahin Azman di Unit Rawatan Rapi (ICU) Hospital Sibu, pagi semalam selepas menerima rawatan akibat kecederaan dialaminya disyaki didera pengasuhnya, polis kini telah mengklasifikasikan semula kes tersebut sebagai kes bunuh dan disiasat mengikut Seksyen 302 Kanun Keseksaan.
Ketua Polis Daerah Sibu, Asisten Komisioner Stanley Jonathan Ringgit turut mengesahkan tempoh reman suspek yang berakhir semalam dilanjutkan sehingga 17 Januari ini untuk siasatan lanjut.

“Ini juga bagi melengkapkan proses siasatan kes berkenaan,” katanya ketika dihubungi, hari ini.

‘Mati Otak’ Sebelum Meninggal Dunia
Menurut laporan, bayi berumur 9 bulan Aariz Harraz Zahin Azman, meninggal dunia di Hospital Sibu pada jam 11.55 pagi semalam, di pangkuan ibunya, pada 11. 30 pagi.

Bayi itu menerima rawatan sejak Isnin lalu dan disahkan ‘mati otak’ pada 9.10 pagi Sabtu, oleh pasukan perubatan yang merawatnya. Keputusan untuk menghentikan mesin sokongan hayat itu dipersetujui oleh ibu bapa bayi itu semalam selepas hasil ujian ke atas otak mangsa untuk kali kedua semalam masih kekal sama.
Dalam kejadian Isnin lalu, mangsa berada dalam keadaan lemah ketika diambil dari rumah suspek di Taman Permai Jaya, Sibu, Sarawak sebelum dikejarkan ke Hospital Sibu untuk pemeriksaan lanjut.
Berdasarkan pemeriksaan pakar kanak-kanak, mangsa disahkan mengalami pendarahan pada otak dan kedua-dua matanya selain mengalami retak di bahagian kiri kepala akibat hentakan kuat.

Pengasuh Tertekan Kerana Datang Bulan
Suspek iaitu pengasuhnya ditahan polis susulan laporan yang dibuat oleh bapa mangsa. Dia kemudiannya mengakui menggoncang bayi terbabit kerana dikatakan tidak berhenti menangis, selain dikatakan berasa tertekan kerana mengalami kesakitan akibat datang bulan.
Wanita berusia 39 tahun itu yang sebelum ini disiasat di bawah Seksyen 31(1)(a) Akta Kanak-Kanak 2001 yang memperuntukkan hukuman denda maksimum RM20,000 atau penjara sehingga 10 tahun, atau kedua-duanya jika sabit kesalahan akan disiasat di bawah Seksyen 302 Kanun Keseksaan.
Siasatan mendapati suspek tidak mempunyai lesen untuk menjalankan pusat asuhan dan hanya membantu menjaga kanak-kanak yang dihantar oleh ibu bapanya pada waktu bekerja.

*Sumber: Harian Metro, Berita Harian


Bayi 11 Bulan Maut Akibat Didera & Dirogol. Suami Pengasuh Sah Positif Dadah

Kes bayi perempuan berusia 11 bulan, Nur Muazara Ulfa Mohammad Zainal yang maut selepas dua hari dilaporkan tenat akibat didera secara fizikal dan seksual oleh suami pengasuh telah menjalani ujian saringan air kencing dan mendapati suspek positif methaphetamine.
Menurut Ketua Polis Daerah Kajang menerusi Harian Metro, suami pengasuh yang bekerja sebagai penggunting rambut dibawa ke Mahkamah Majistret Kajang kini direman selama 5 hari hingga 13 November.

Kes Diklasifikan Sebagai Pembunuhan
Laporan awal diterima oleh pegawai perubatan di Jabatan Kecemasan Hospital Serdang pada 3.05 petang, Rabu lalu. Untuk membantu siasatan, pihak polis telah menahan pengasuh dan suaminya.
Susulan daripada itu, hasil bedah siasat Jabatan Patologi Hospital Serdang mendapati punca kematian mangsa adalah disebabkan oleh impak dipercayai objek tumpul terhadap kepala sehingga menyebabkan tempurung kepala bayi pecah selain kesan lebam pada bahagian atas kepala.

Lebih menyedihkan, pemeriksaan lanjut turut mendapati ada kesan koyakan baru pada selaput dara (hymen) serta koyakan pada dubur bayi yang berusia 11 bulan tersebut!

Pada awalnya kes tersebut diklasifikasikan mengikut Seksyen 31 (1) (a) Akta Kanak-Kanak 2001, namun selepas mangsa menginggal dunia, kes itu diklasifikasikan semula mengikut Seksyen 302 Kanun Keseksaan kerana membunuh.
Ketika dihantar ke hospital, mangsa mengalami sesak nafas dan berada dalam keadaan kritikal serta diberikan bantuan pernafasan.
Maklumat Orang Ramai Diperlukan
Menurut sumber berita, ibu kepada bayi tersebut telah menggunakan khidmat pengasuh berkenaan sejak September lalu. Pengasuh yang dikenali melalui Facebook itu dihubungi menerusi WhatsApp turut menjaga anak sulungnya yang berusia 5 tahun. Namun beliau tidak menyangka yang anaknya telah dijaga sepenuh masa oleh suami pengasuh.
“Saya reda dengan pemergian Zara, namun perasaan sakit hati masih ada selagi pelakunya tidak menerima balasan setimpal atas perbuatan keji itu.” kata ibu mangsa.
Sehubungan itu, pihak polis menggesa orang ramai yang mempunyai sebarang maklumat berhubung kejadian itu diminta melaporkannya kepada pegawai penyiasat, Asisten Superintendan Mohd Radzee Jamudi di talian 0196655811 bagi membantu siasatan.
Sumber: Harian Metro


Sejak akhir-akhir ini, kita nampak semakin banyak kes-kes rogol, cabul dan sebagainya yang melibatkan pelaku atau mangsa di kalangan remaja.
Usia remaja ini boleh dikatakan antara usia 10 hingga 19 tahun, di mana muncul beberapa perubahan yang menonjol di dalam dirinya dalam transisi menuju alam dewasa.

Dalam tempoh ini, mungkin ada ibu bapa yang menjadi bingung, kekok, atau terkejut dengan perubahan anak-anak yang dahulunya hanya menurut segala perintah kita.
Namun, itulah cabarannya yang perlu kita hadapi dalam membesarkan anak remaja.

Dalam artikel ini, kami kongsikan sebuah coretan dan pesanan oleh seorang kaunselor, Puan Mahirah A Rashid berkaitan isu Jenayah Seksual Terhadap Kanak-kanak.

Jom ikuti perkongsian beliau sepenuhnya di bawah ini.
Makin Banyak Kes Rogol Libatkan Remaja, Ini 10 Pesanan Pendek Buat Ibu Ayah – Kaunselor
Ketika saya dihubungi untuk membantu satu kes melibatkan seorang kanak-kanak berusia 12 tahun dirogol oleh 15 orang lelaki, masa itu saya terpaksa menolak dan menyalurkan (refer) kepada kaunselor lain disebabkan faktor lokasi yang agak jauh dari penempatan saya.
Kemudian esoknya saya ada terbaca kes ini di surat khabar. (*Rujuk: Sinar Harian, 10 Disember 2020)

Saya jadi agak terkilan sebab tidak dapat membantu, namun disebabkan kes ini juga sudah menjadi kes polis dan agak besar kesannya pada anak itu tadi, saya percaya akan ada terapi susulan demi susulan untuk dia oleh pihak berwajib.
Buat ibu bapa diluar sana, apa yang kita baca ini mungkin tentang anak orang lain, tetapi lihatlah juga kepada anak-anak di dalam rumah kita.
Saya juga tidak mahu mengulas apa-apa secara spesifik tentang berita itu, memadailah kita mengambil pengajaran.
Teringat saya waktu hadiri Kursus Jenayah Seksual Terhadap Kanak-kanak, satu quote yang masih terkesan ialah :
“Seorang anak gadis remaja apabila diberi handphone bawa masuk ke dalam bilik seolah-olah anda membenarkan seorang lelaki juga berada dalam bilik itu, begitu juga sebaliknya anak lelaki kita”
10 Pesanan Pendek Buat Kita Sebagai Ibu Bapa

Ajarkan anak lelaki dan anak perempuan kita (kedua-duanya) untuk memelihara maruah diri serta menghormati orang lain.
Didik anak lelaki dan anak perempuan kita tentang ‘Gender Identity’ dan ‘Gender Roles’ supaya mereka lebih faham tentang peranan utama masing-masing.
Pinjamkan mata, telinga dan bahu kita untuk anak-anak lelaki dan anak perempuan kita, ya kedua-keduanya. Jika kita tidak pinjamkan bahu kita untuk mereka, mereka akan mencari bahu yang lain untuk bersandar.
Berikan pendedahan tentang pendidikan seksual kepada anak-anak lelaki & perempuan mengikut kesesuaian peringkat umur mereka.
Asingkan tempat tidur ibu bapa dengan anak-anak seawal usia 4 tahun, ajarlah perlahan-lahan. Asingkan juga tempat tidur antara anak lelaki & anak perempuan.
Kenali rakan-rakan anak kita.
Kenalpasti keperluan anak untuk menggunakan gajet dan pantau penggunaan gajet anak.
Too much risk there, trust me, I have handle so many cases melibatkan bawah umur ini just only disebabkan penggunaan gajet yang tidak dikawal.
Elakkan anak-anak bermalam dirumah rakan ataupun rakannya bermalam dirumah kita. Ada rumah sendiri kan?
Bermula dari kecil, sebagai ibu dan ayah penting untuk mempraktiskan ’emotion-coaching’ kepada anak-anak iaitu ‘coaching’ anak-anak kita untuk mengendalikan emosi dia dengan lebih baik.
Terapkan nilai-nilai penghayatan agama, apa yang disarankan oleh agama sebutkan pada anak-anak. Untuk orang Islam, sangat cantik untuk dibawakan penceritaan tentang sirah-sirah Anbiya’ (Nabi-nabi) dan srikandi Islam, supaya itu dapat membantu membina personaliti anak-anak.

Baca juga: 7 Cara Mengangkat Nabi Kita Sebagai Superhero ‘Favourite’ Anak
Foto Kredit: soundvision.com
Yang Paling Penting, Jangan Lupa Berdoa Dan Terus Berdoa!
Akhir sekali dan yang paling penting, ibu ayah mesti teruskan berdoa untuk anak-anak kita selagi ada kesempatan dan mampu.
Semoga pesanan ini dapat memberi kesedaran dan sedikit panduan buat kita dalam mendidik anak remaja kita kelak.
Silakan share untuk kebaikan bersama.
*Perkongsian asal oleh Puan Mahirah A Rashid ini telah disunting dan diterbitkan semula dengan kebenaran. Untuk sebarang pertanyaan, sila rujuk post asal beliau di Facebook INI.


Kes Surat Cinta Murid Sekolah- Ini Apa Yang Anda Perlu Tahu Mengenai ‘Online Shaming’

Baru-baru ini semua pengguna laman media sosial ‘disajikan’ dengan satu situasi murid sekolah memberikan surat cinta kepada gurunya di sekolah. Masih muda pun dah pandai bercinta dan mempunyai perasaan cemburu ya. Namun, situasi ini boleh dikaitkan dengan isu online shaming yang akan menjurus kepada keadaan yang lebih kritikal iaitu membunuh diri. Banyak kes sebegini sudah berlaku di luar negara. Apa yang kita tidak mahu adalah keadaan yang sama berlaku dalam kalangan remaja di negara kita ini. Jom ikuti kupasan pakar mengenai apa yang dikatakan sebagai gejala online shaming.
SURAT CINTA MURID SEKOLAH DAN ONLINE SHAMING.

Pada tahun 2015, seorang remaja berusia 13 tahun di Washington, Izabel Laxamana membunuh diri dengan terjun dari sebuah jambatan setelah dia dimalukan oleh ayahnya sendiri secara online. Sebuah video berdurasi 15 saat yang memaparkan bagaimana ayah Izabel memotong rambut anaknya itu sebagai hukuman kepada salah laku anaknya telah dimuatnaik ke laman media sosial untuk tontotan umum. Siasatan lanjut mendapati bahawa yang memuatnaik video tersebut adalah pihak ketiga dan dilakukan supaya remaja tersebut berubah.
Artikel megenai kes tersebut- http://www.dailymail.co.uk/

Malangnya nasi akhirnya menjadi bubur. Kegiatan ‘online shaming’ tersebut telah meragut nyawa remaja yang masih mentah itu yang sudah tentunya belum mempunyai keupayaan untuk berfikir secara rasional. Di tanahair kita pada hari ini surat cinta seorang murid perempuan berusia 11 tahun kepada gurunya telah disebarkan secara meluas di media sosial dan portal berita. Kisah surat cinta ini telah dibaca oleh beratus-ratus ribu orang, mendapat reaksi (like) oleh berpuluh ribu orang dan di’share’ oleh beribu-ribu orang setakat posting ini ditulis.

Paparan video – http://www.dailymail.co.uk/
Surat yang jelas memaparkan nama murid tersebut dan disertakan dengan gambar-gambar guru lelaki tersebut telah mengundang reaksi yang pelbagai, kebanyakannya mentertawakan, mengecam, dan mengutuk kanak-kanak tersebut. Saya difahamkan surat itu dimuatnaik oleh rakan baik kepada guru lelaki tersebut. Saya tidak tahu apa tujuan surat itu dimuatnaik.

Mungkinkah untuk ‘mengajar’ kanak-kanak tersebut?
 Atau mungkinkah untuk mendapat banyak ‘like’?
 Mungkin untuk mempromosikan guru-guru ‘kacak’ di sekolah supaya pelajar bersemangat untuk belajar?
 Walau apa pun tujuannya apa yang berlaku hari ini mengingatkan saya kepada kes Izabel.
Ini adalah isu ‘ONLINE SHAMING’ atau memalukan seorang individu secara ‘online’
Yang paling menyedihkan adalah, kanak-kanak berusia 11 tahun itu telah dimalukan oleh seorang dewasa dan melibatkan seorang pendidik dan sebuah institusi pendidikan. Ini juga CYBERBULLYING (Buli siber) oleh orang dewasa terhadap kanak-kanak.
Tahukah anda betapa pentingnya elemen ‘trust’ (percaya) dalam hidup seorang manusia? Seorang manusia membina ‘trust’ dalam dirinya terhadap orang sekelilingnya dari lahir lagi. Seorang kanak-kanak membina kepercayaan kepada orang sekeliling yang dekat dan rapat dengannya yang dirasakan boleh membimbingnya dan menghargainya. Rasa percaya inilah yang membantu kita untuk menjadi lebih tenang dan yakin meneroka potensi dan kelebihan diri kita. Tanpa ‘trust’ ini kanak-kanak rasa tidak dan sentiasa rasa tidak yakin, rendah diri dan kecewa.
http://www.worldpulse.com/
Dalam kes Izabel, ayah adalah satu figura yang lumrahnya sangat dipercayai oleh seorang anak. Anak perempuan sering menjadikan ayah seorang idola yang akan membantunya membuat keputusan dan pilihan dalam hidupnya terutamanya yang berkaitan dengan lelaki. Dengan tersebarnya video tersebut, lunturlah kepercayaan dalam dirinya. Apa gunanya lagi hidup tanpa rasa yakin dan percaya yang dia akan dilindungi oleh salah seorang manusia yang boleh dipercayainya.
GURU SEPATUTNYA JADI INSAN YANG DIPERCAYAI
Guru juga sepatutnya menjadi seorang insan yang boleh dipercayai, yang menjaga maruah pelajarnya walaupun pelajarnya membuat silap. Guru sepatutnya menjadi seorang insan yang membimbing seorang kanak-kanak yang melakukan kesilapan dengan cara yang berhikmah, yang bersesuaian dengan pendidikan dan latihan tentang psikologi pelajar yang telah diterimanya sebelum memasuki profesion tersebut. Guru sepatutnya menjadi seorang manusia yang mempunyai empati terhadap murid yang tersilap langkah. Guru tidak sepatutnya mengikut emosi seperti kanak-kanak. Guru tidak sepatutnya memalukan muridnya.
http://tobecomeateacher.org/
Apabila kita dimalukan, otak kita mengalami proses ‘flight’, ‘fight’ or ‘freeze’, yakni melakukan sesuatu tindakan tanpa berfikir dengan waras. Inilah yang menyebabkan Izabel membunuh diri.
Semoga anak tersebut dibimbing, diberi perhatian dan kaunseling oleh pihak sekolah. Ini isu serius.
Perkongsian ini adlaah hasil penulisan dari Puan Noor Afidah Abu Bakar, Parent Connect Consultancy di laman Facebooknya.
Sumber: Parent Connect


Kes Tinggal Mayat Anak 2 Tahun, Rupanya Bukan Pasangan Suami Isteri & Keduanya Positif Dadah

Susulan laporan ‘pasangan’ suami isteri melarikan diri serta meninggalkan mayat anak lelaki berusia dua tahun selepas terbabit kemalangan pada malam Ahad lalu, semalam Utusan Malaysia melaporkan mereka disahkan bukan pasangan suami isteri.
Dua individu lelaki dan wanita itu, masing-masing berusia 30-an dan 20-an didapati, mereka turut positif dadah dalam ujian urin yang dilaksanakan.

Baca juga: Suami Isteri Tergamak Tinggal Mayat Anak 2 Tahun Selepas Terbabit Kemalangan
RUPANYA BUKAN PASANGAN SUAMI ISTERI & KEDUANYA POSITIF DADAH
Gambar: Ketua Polis Daerah Tampin, Superintenden Anuwal Ab. Wahab – Utusan Malaysia.

Ketua Polis Daerah Tampin, Superintenden Anuwal Ab. Wahab berkata, selepas siasatan lanjut dijalankan oleh pihaknya, status hubungan kedua-dua suspek bukan seperti yang dilaporkan sebelum ini.

Beliau juga berkata, kedua-duanya telah dikenakan reman malah suspek lelaki juga mempunyai rekod jenayah lampau termasuk 14 kesalahan narkotik manakala suspek wanita mempunyai satu rekod kesalahan narkotik.
“Suspek lelaki telah direman selama empat hari bermula Isnin lalu di Seksyen 39A(1) Akta Dadah Berbahaya (ADB) 1985 hingga esok, manakala bagi kesalahan mencuri kenderaan pula, reman akan dimohon esok (hari ini).
“Pasangannya yang juga ibu mangsa hanya dikenakan reman selama sehari bagi membantu siasatan. Kedua-duanya positif dadah dalam ujian urin yang dilaksanakan,” katanya ketika dihubungi Utusan Malaysia.
Sekadar gambar hiasan: EWN
Kelmarin media melaporkan kedua-dua suspek meninggalkan mayat seorang kanak-kanak lelaki selepas mereka terlibat dalam kemalangan di Jalan Sungai Kelamah-Jelai-Gemas, malam Ahad lalu.
Ujar Anuwal lagi, hasil pemeriksaan ke atas kenderaan yang dipandu lelaki berkenaan telah menemui dadah.
Sementara itu, difahamkan jenazah kanak-kanak itu telah dituntut oleh bapa kandung dari Hospital Tampin dan telah selamat dikebumikan pada Selasa.
Sumber: Utusan Malaysia